text:
Ummæli í Dimmalætting 20. juli 2011.
Endurgivið við loyvi høvundsins.
Vencil nr. 10 er áhugaverdur, men ikki ruddiligur.
Latið okkum taka (næstan) alt tað áhugaverda fyrst. Umleið ein fjórðingur av nýggja Vencili er vígdur danska yrkjaranum Willum Peder Trellund, sum andaðist í 2006. Trellund man vera mongum ókendur, men bæði sum persónur og sum yrkjari var hann serligur. Hann hevði ongar hendur (á høgra armi ein krók, á vinstra armi eina hond úr plasti), hann hevði eitt egið, torgreitt sinnalag, og honum dámdi best at sita í skýmligum ølstovum og práta og syngja. Sum yrkjari líktist hann avgjørt burturúr, fleiri hildu hann vera alt ov kenslubornan til okkara refleksivu tíð (ov nógvur patos í yrkinginum), og hann fekk yvirhøvur lítla almenna umrøðu. Móti lívsenda ognaðist honum tó eitt slag av kult-status í listarliga umhvørvinum í Keypmannahavn, og eftir at hann var deyður, 62-ára gamal, var m.a. minningarhald í Galopperiet á Christiania.
Ragnar M. Egholm, sum býr í Keypmannahavn og kendi Trellund, hevur týtt trettan av yrkingum hansara, og tað er hann komin væl frá.
Í yrkingunum er ein dapur grundtóni. Verða einstøk brot tikin úr, kunnu tey benda á eitt heldur stórorðað myndamál, t.d. “Sum ein dropi slettur inn í himinin stendur sólin fjar og blóðug”, men yrkingarnar eru í síni heild eins og hugfangandi søgur um innilæsta megi, svik og ótta.
Umframt týðingarnar hevur Ragnar M. Egholm skrivað stuttan tekst um Trellund. Teksturin hevur fingið heitið ritroynd, men er meiri at rokna sum ein góð, persónlig lýsing av yrkjaranum.
Býur, søga og skaldskapur
Gunnar Hoydal hevur skrivað ritroynd um at kenna seg sjálvan og heimin gjøgnum søgur. Um at vera eins egna søga og samstundis partur av søgunum hjá øðrum, og um at byggja hús og brýr eins og var tað skaldskapur og øvugt: “tann livandi býurin átti at verið sum tann góði skaldskapurin”. Útgangsstøðið er Havnin, men úr Havnini ganga træðrir út í heim. Huglagið er undrandi, við vilja eitt sindur barnsligt, og orðingarnar eru sjáldsama neyvar – einstøku brotini eru sum góðar, avrundaðar smásøgur í einari endaleysari søgu.
Goethe og stuttsøgan
Fyri umleið 200 árum síðan gjørdi Goethe av at skriva eina stuttsøgu, sum í sær sjálvum – t.v.s. í hendingagongd, persónslýsingum og bygnaði – skuldi siga, hvat ein stuttsøga er. Á týskum eitur stuttsøga sum kunnugt “Novelle”, og hetta gjørdist tí heitið á søguni, sum kom á prent í 1828. Goethe doyði stutt eftir, í 1832, og “Novelle” hevur verið og er framvegis umstríddur tekstur, tí hvørja ætlan hevði Goethe í grundini? Er veruliga talan um stuttsøgu, líkist søgan á nakran hátt øðrum stuttsøgum? Óvanliga hugtakandi er ”Novelle” í hvussu er, og nú hava vit fingið hana í føroyskari týðing eftir Símun av Skarði.
Kanska hevur týðingin verið tungur burður, onkrar orðingar eru nóg so treystar, men týski upprunateksturin er eisini sjáldsama kringlutur. Í einstøkum førum er týðingin tó ikki nóg neyv, t.d. manglar eitt “framvegis” ella eitt “enn” í fyrstu reglu (“noch in der Frühe”). Í øðrum førum er tað sum um smá orð vil vilja eru slept, men tað hevur kanska verið neyðugt fyri at fáa týdda tekstin greiðan, og samanumtikið má tað sigast at vera einki minni enn eitt bragd, at hesin klassikarin nú finst á góðum føroyskum. Heitið á søguni er tó ikki týtt, ”Novelle” eitur eisini á føroyskum ”Novelle”, og tað er klókt, tí týskarar og bókmentafólk yvirhøvur knýta ein serligan týdning at hesum heiti – ein týsk ”Novelle” er ikki tað sama sum ein amerikonsk ”short story”, og tað, sum á føroyskum eitur stuttsøga, kann vera so mangt.
Yrkingar
Í yrkingum eftir Katrina Óttarsdóttir verður ein tilvera í ótta og friðloysi lýst úr sjónarhorninum á einum barni: “sjálvmorðið luktar sum bara/ein mamma kann lukta”. Katrin Óttarsdóttir er serliga kend sum filmsleikstjóri, men hesar yrkingar hennara eru hjartanemandi og sita væl.
Katrin Reinert, sum fyri stuttum gav út savnið “Kringvindar”, hevur skrivað tvær rættiliga ymiskar yrkingar um at vera kvinna komin um miðjan aldur. Onnur av hesum er eitt vakurt dømi um einfalda og lívsklóka hóvsemi í hennara skaldskapi (eitt slag av stoicismu).Yrkingin eitur “Tvarrastreymur” og endar soleiðis:
Liggja har úti lond
eg áður enn ikki sá
Árin er til moldar gingin
byrur gongur aðra leið
Aleksandur Kristiansen hevur týtt kendu yrkingina “The Hollow Men” eftir T.S. Eliot (við endaorðunum “This is the way the world ends/not with a bang but a whimper”). Aleksandur Kristiansen er bæði góður yrkjari og týðari, og við hvørt yrkir og týðir hann í senn, men tað er ongantíð so, at strongurin og megin í tí týdda hvørvur.
Heðin M. Klein hevur skrivað eina toygda ekfrasu um heystframsýningina í 2010. Leitað verður aftur í tíð, út í náttúruna og inn í litirnar og listina. Yrkingin er kanska ein tann besta frá hansara hond í fleiri ár.
Óruddilig styrki
Annað mangt er í Vencili, m.a. hevur Tina K. Jakobsen skrivað eina yrking um gongir, sum “teska”, og Guðrið Helmsdal Nielsen hevur skrivað ørstuttar, haiku-kendar yrkingar um ljós, vætu og vøkstur. Serliga yrkingin “Hjálpirót” festir seg.
Ritstjórarnir báðir, Oddfríður M. Rasmussen og Arnbjørn Ó. Dalsgarð, eru eisini umboðaðir – hetta er næstan vorðin ein afturvendandi Hitchcocksk effekt (ein “cameo appearence”), men tað er samstundis heiður og æru vert, tí báðir lata úr hondum dyggar tekstir og syrgja fyri, at innihaldið í Vencili er fjøllbroytt. Oddfríður hevur tvær yrkingar og eina týðing við, og Arnbjørn hevur gjørt permuna (ein fín tilsiping til hendingarnar í “Novelle”).
Men Vencil nr. 10 kann tykjast eitt sindur óruddiligur við t.d. sera nógvum yrkingum eftir ein yrkjara, bert einstakari yrking eftir ein annan, við sera gomlum tekstum og heilt nýggjum tekstum, við royndum og óroyndum høvundum, við týddum og upprunaligum tekstum – og alt hvørt um annað, næstan bóltandi. Í tí óruddiliga er kanska ein frísklig styrki, men hví ikki royna nakrar evnisútgávur?
Bergur D. Hansen


c: text/html

text:
HB formaðurin: 50/50 møguleiki
Skrivað hevur Jákup Ósá 10.07.2013 - 20:47
Finnbogi Arge væntar, at tað skal ein rættuliga gott HB avrik til fyri at koma víðari í Europa League hóskvøldið.
Hóskvøldið spæla HB og ÍBV á Tórsvølli. Fyrri dysturin í Íslandi endaði 1-1. Finbogi Arge er formaður í HB og hann sá eisini fyrra dystin.
- Íslendingarnir eru fysiskt sterkari og eisini skjótir. Meðan okkara í samanspælið og teknikki eru eins góðir og til tíðir betri enn teir. Javnleikur haldi eg var eitt rættvíst úrslit, tí vit høvdu eisini okkara møguleikar. Men vóru teir neyvari, so kundu teir havt vunnið dystin, sigur Finnbogi.
Hann væntar ikki, at HB fer at fáa tað eins lætt og EB/Streymur fekk tað við 5-1 sigrinum týskvøldið.
- Tað verður ein harður dystur, har vit mugu fremja eitt sera gott avrik, um vit skulu koma víðari. Nú eru vit á heimavølli og hava vónandi nógvar áskoðarar í rygginum. So eg vildi mett møguleikarnar sum 50/50 fyri at koma víðari, sigur Finnbogi.
Hann vónar at síggja nógvar áskoðarar á Tórvølli.
- Vit høvdu heldur ynskt at spælt á ovara vølli, har vit til dagligt venja og spæla. Men nú hann ikki bleiv góðkendur, so mugu vit liva vit at bíða til næsta ár, tá vøllurin verður skiftur. Tað vóru nógvir áskoðarar til dystin há EB/Streymi , so vónandi er tað eisini ein ábending um, at nógv fólk verður til dystin hóskvøldið, sigur Finnbogi Arge. Samstundis dylur hann ikki fyri, at teir eru eitt sindur skuffaðir av áskoðaratølunum í landskappingini, tá hugsað verður um góðu støðuna á stigatalvuni.

robotstxt: allowed

filter: keep


text:
Velbastaður
Velbastaður er gomul bóndabygd sunnarlaga á vestursíðuni á Streymoynni, millum Syðradal og Kirkjubø. Umleið 190 fólk búgva á Velbastað. Velbastaður er av elstu bygdum í Føroyum. Í bønum niðan fyri bygdina oman móti sjóvarmálanum eru lutir, sum ivaleyst stava frá miðøldini, funnir, og nakað norðanfyri, í Fossdali, eru toftir funnar, sum helst stava frá víkingaøld.
Velbastaður hevur verið, og er framvegis, eyðkend landbúnaðarbygd. Har er eisini stórt eggvirki og sláturvirki til flogfenað í bygdini. Bygdin er í vøkstri, og tað sæst m.a. av, at skúlin verður munandi útbygdur, og nýggjur dagstovnur er bygdur. Livandi mentanin hevur sínar djúpu røtur á Velbastað, har tey longu í 1895 stovnaðu ungmannafelagið Sólarmagn, og hóast bygdin 1. januar í 2005 kastaði saman við Tórshavnar kommunu, verður stórur dentur lagdur á at varðveita bygdarumhvørvið.
Kend velbastaðfólk:[rætta | rætta wikitekst]
- Dánjal Pauli Danielsen, bóndi í Búðini, landsstýrismaður fyri Fólkaflokkin 1975 - 1981.
Keldur[rætta | rætta wikitekst]


text:
Dante Alighieri
Dante Alighieri (føddur mai/juni 1265 í Firenze, deyður 14. september 1321 í Ravenna) var ein italienskur rithøvundur og skald, best kendur fyri at hava skrivað Tann gudgivna skemtileikin (La Divina Commedia), sum er eitt av hæddarpunktunum í heimsbókmentunum.
Lívssøga[rætta | rætta wikitekst]
Dante Alighieri varð føddur í býarpartinum San Pier Maggiore í Firenze í 1265. Føðingardagurin er rættiliga óvissur, men hann fortelur sjálvur í skaldskapi sínum, at hann varð føddur í stjórnutekninum Tvillingunum. Hann varð doyptur Durante eftir abba sínum á móðursíðuni, Durante degli Abati, Dante var eitt kallinavn, ið hann sjálvur valdi at nýta. Mamma hansara, Berta ella Bella degli Abati, doyði tá hann var knapt tíggju ára gamal. da han var knapt ti år.[1] Pápi hansara, Alighiero di Bellincione Alighieri, giftist uppaftur og fekk fýra børn við nýggju konuni, sum nevndist Lapa Cialuffi.
Tá Dante var níggju ára gamal møtti hann musu sínari, tí otta ára gomlu Bice Portinari, sum hann nevndi ”Beatrice”, tann saliga. Tá hann var umleið átjan ára gamal møttist hann ofta við henni, og hon gjørdist hansara ímynd av kærleikanum. Tey blivu tó ikki gift. Tá hann einaferð vísti áhuga fyri einari aðrari kvinnu gjørdist hon firtin og ignoreraði hann. Tá lovaði hann, at hann skuldi yrkja til hennara heiður soleiðis sum ongin annar hevði yrkt fyrr. Beatrice giftist einum bankamanni sum nevndist Simone dei Bardi, og hon doyði í 1290. Í 1293 uppfylti han sítt lyfti og skrivaði Vita Nuova, sum ofta verður nevnt hansara ungdomsverk.
Tólv-ára gamal bleiv Dante trúðlovaður Gemma Donati, sum hann seinni giftist við. Tey fingu eftir øllum at døma trýggjar synir og tvær døtur. Tveir synir, Jacopo og Pietro, gjørdist seinni kendir fyri at viðmerkja verk hjá pápanum. Dante fekk í hvussu so er eina dóttir, Antoniu, sum gjørdist nonna í Ravenna og sum tá fekk sær navnið systir Beatrice.


text:
Annar páskadagur
Annar páskadagur er dagurin eftir páskadag. Annað páskakvøld er stórt dansikvøld - hetta kemst av, at upprunaliga varð ikki dansað í føstu, og tí var annað páskakvøld fyrsta kvøldið, har fólk aftur sluppu at dansa. Dagurin er mánadagurin eftir páskir.
Rulla páskaregg[rætta | rætta wikitekst]
Tað er føroyskur siður at rulla páskaregg annan páskadag. Hartkókað egg, sum ofta eru málað ella á annan hátt prýdd, verða rullað oman bakkan, til tey brotna, og síðani eiga tey at verða etin. Tað gerst tó alt vanligari, at eggini ikki verða etin. Flest børn gleða seg til henda hugnaliga páskasiðin, at mála egg, fyri síðani at rulla egg úti í náttúruni saman við foreldrunum og vinum. Men tað er tó ein lítil vandi við at rulla páskaregg. Salmonella kann vera uttan á skalinum og inni í egginum.


text:
Orð og lag: Emil Gustafson
Týtt: Hákun Djurhuus (ørindi 1-4) og Kajfinn Hammer (ørindi 5)
1. Hvør undurfult er ikki alt, ið Tú ger,
hvør kennir Tín alvísa veg?
Men eitt er tó vist, hvar enn Tú leiðir meg,
tann leiðin er best fyri meg.
2. “Her niðri tú veitst ei, Mítt barn, hvat tú ger’,
men tað skalt tú síggja ein dag!
Óróliga sál, ikki syrgin tú ver,
tín roynd skjótt er endað – ver glað”.
3. Ja, ymiskir vegirnir eru hjá Tær,
men hvønn Tú so velur til mín
kann gera tað sama, tá Tú ert við mær
í ferðarlag heimá til Tín.
4. Tá eg, sum Elias við stórari ferð,
skjótt foldini fara skal frá;
tá svinnur alt burtur, sum tyngdi meg her,
í ævir eg veri Tær hjá.
5. Ein margfaldur skari skal lovsyngja Tær:
Tú verdur til prís, heiður ert!
Hvør rættvísur, náðigur, Harri, Tú var
í ævir í øllum Tú gert!
6. So bíði eg tolin, at koma Tú skal,
tá skulu øll “hví” fáa svar.
Eg eigi ta vón og eg veit tað fullvæl,
eg eigi ein arv uppi har!


text: Koreanskt (한국어/조선말) er tað almenna málið í bæði Suður- og Norðurkorea. Koreanskt verður tosað av umleið 78 milliónum fólkum kring heimin. Í 15. øld bleiv ein skrivlig skipan set í verk av Sejong tí Stóra. Tann skrivliga skipanin verur, í løtuni, kallað Hangul. Áðrenn Hangul var blivið sett í verk, brúkti koreanarar Hanja og aðrar fonetiskar skipanir sum tildømis Hyangchal, Gugyeol og Idu í yvir eitt ártúsund. Hangul var ikki tann mest brúkta altjóða skrivliga skipanin fyrr enn í 20. øld, av tí at nógvir Yangban heldur vildu skriva við Hanja.


text:
Hyggja vit nærri at hesum einfalda sangi, sum var hin fyrsti, Mick Jagger yrkti, so varnast vit nakað, ið var alment viðkomandi tá, eins og nú. Tað er staðfestingin av, at vit liva í einum støðugt skiftandi heimi:
I’m living a life of constant change
Every day means a turn of the page
Hetta eru korini, fjølmiðlarnir liva undir, og hetta eru korini, vit sum brúkarar mugu læra okkum, skulu vit skilja miðlarnar. Hvør dagur er eitt nýskrivað blað. Og dagin eftir blaða vit upp á eina nýggja síðu. Uttan at fáa Sticky Fingers ella feittutar pedagogfingrar, sum eg plagi at kalla tað, tá tilfarið verður tyngri enn neyðugt, bert tí at tað er skúlatilfar.
Henda bók um fjølmiðlar byggir á bókina ”Samfelagsfrøði 1. Tú og samfelagið”, sum Petur Ove Petersen skrivaði, og Føroya Skúlabókagrunnur gav út í 1996. Støðið er tikið í kapitlinum um fjølmiðlar, bls. 57-64. Við loyvi frá rithøvundanum og ritstjóranum, Niels Petersen, havi eg dagført henda stutta kapittul og skoytt nakað uppí, har sum eg havi hildið tað vera neyðugt. Eitt nú um talgilda útgerð, telduspøl og ávirkan, um pressufrælsi og skiftið frá at skrivajournalistiskt
til at gera skrivingina til list.
Leiðorðini til vinstru á hvørjari síðu í prentaðu bókini eru hugtøk og viðurskifti, ið lærararin eigur at kunna seg viði innan undirvíst verður. Í hvørjum kapitli eru serlig kjakevni at taka upp í flokkinum. At enda eru uppskot um uppgávur, sum lærarin kann fylgja, ella bara brúka sum íblástur til egið arbeiði saman við næmingunum.
Lagt verður upp til at lesa bløðini, lurta eftir útvarpi og hyggja eftir Degi og Viku. Eisini er umráðandi at kunna seg við pressufrælsi, her og úti í heimi, serliga í Russlandi. At enda eru eisini uppgávur, har spælifilmur verður borin saman við staðfestar hendingar og veruligar fjølmiðlar. Hetta eru krevjandi uppgávur, sum nógv kann fáast burturúr á miðlabreyt og miðnámi. Henda bók um fjølmiðlar er fyrst og fremst ætlað at brúka í samfelagsfrøði í elstu flokkum fólkaskúlans og á miðnámsskúlum. Somuleiðis kann bókin brúkast í føroyskum og á miðlabreyt í 10. flokki.
Eg takki 2. L flokki 2006/2007 á FøroyaLæraraskúla, sum royndi talgilda upprunatekstin, LMS-lærugreinaráðgevanum, Paula Hansen, fyri viðmerkingar, Øssuri Winthereig fyri fakligan rættlestur, Borghild Sjúrðaberg og Sonne Smith fyri málsligan rættlestur, Óla P fyri tekningar, sum Jón Einarsson á Sosialinum litprýddi, Emil Jacobsen, ið fann myndir á Dimmalætting, Jónu Dalsgarð, Elsu Thomsen og Benny Brockie fyri myndir úr sjónvarpinum og Ole Wich fyri uppsetingina og góð ráð.
Birgir Kruse, ritstjóri
á Pálsmessu 2008


text:
Orð og lag: Eyðbjørn Jacobsen
1. Sólin skínur og veðrið er gott
hjálmin upp á høvdið,
áh sum tað er flott,
og tá tað regnar, tað einki ger
tað bara spruttar, tá eg havi nógva ferð.
Niðurlag: Súkkla nú,
eg vil vera við,
at tú vilt vera við at
súkkla nú
hjálmin upp á høvdið, so fara vit at
súkkla nú
eg vil vera við,
at tú vilt vera við at
súkkla nú
hjálmin upp á høvdið, so fara vit
ein túr.
2. Saman við góðum vinum er best
hetta er tað, ið gleðir meg mest
hendurnar á róðrið og hjálmin upp á
traðkað á pedalina, so fara vit uppfrá.


text:
Jens Hákun Leo
10.01.2017 - 18:58
Tíðindi > Mentan > Sjónleikur
Tann fyrsti leikurin á Tjóðpallinum í ár hevur frumsýning leygarkvøldið tann 28. januar.
Tað er talan um ta griksku tragediuna Elektra eftir Sofokles, sum tá stendur á skránni.
Tjóðpallur Føroya skrivar í tíðindaskrivi til Portalin hesum viðvíkjandi, at hóast leikritið er 2500 ára gamalt, eru spurningarnir og evnini, ið viðgjørd verða í leikinum, framvegis sera viðkomandi í 2017.
Leikritið er í útgávu hjá Frank McGuinness og flutt yvir í føroyskt av Hans Tórgarð.
Spælt verður leygardag og sunnudag kl. 18 og týsdag til fríggjadag kl. 19.30


text:
Elton John
Sir Elton Hercules John (veruliga navn: Reginald Kenneth Dwight; f. 25. mars 1947) er bretskur klaverspælari, singer/songwriter og tónaskald. Elton hevur m.a. vunnið fimm Grammy virðislønir, eina Academy, eina Golden Globe og eina Tony virðisløn. Hann hevur selt meiri enn 450 milliónir av útgávum, og er ein av tónleikarunum í heiminum, sum hava klárað seg best.
Rolling Stones søgdu í 2004 Elton John vera nummar 49 á listanum yvir 100 teir mætastu tónleikararnar í søguni.
Bakgrund[rætta | rætta wikitekst]
Uppvøksturin hjá Eltoni var ikki altíð lættur. Pápi hansara, Stanley Dwight, hevði ongan áhuga fyri soninum og var sjáldan heima. Tá tey vóru saman, skeldaðust foreldrini hjá Elton meginpartin av tíðini. Tað vóru mamman og omman hjá Elton, sum máttu uppdraga hann.
Elton lærdi á Pinner Wood Junior School, Reddiford School og Pinner County Grammar School. Men tá hann var seytjan, gav hann skúlan upp fyri at fara á GCE A Level og fylgja dreymi sínum um at fáa eina yrkisleið í tónleikinum.
Hóast pápi Elton sjálvur hevði nógv við tónleik at gera, royndi hann, tá Elton av álvara fór at umhugsa eina framtíð sum tónleikari, at stýra soninum móti eini meiri vanligari yrkisleið.
Longu frá barnsbeini av var tað eyðsæð, at Elton hevði serliga gott oyra fyri tónleiki. Hann byrjaði sum 3 ára gamal at spæla klaver. Sum sjey ára gamal fekk hann á fyrsta sinni undirvísing í klaveri. Elton hevur fingist við tónleik næstan alt lívið.


text:
Rómverjabrævið
Rómverjabrævið er helst skrivað á teirri tríggja mánaða longu ferðini í Korint, sum Paulus nevnir í 2. Kor. 13,1. Triðja prædikuferðin var tá næstan komin at enda. Tað man helst hava verið í árinum 57 e.Kr. Rómverjabrævið kann verða skift sundur í tríggjar høvuðspartar: ein frálærandi (1.-8. kap.), ein frelsusøguligan part (9.-11. kap.) og ein áminnandi part (12.-16. kap.). Eisini kunnu verða tikin fram orðini í Róm. 1,16, gleðiboðskapurin er Guds kraft til frelsu sum støði undir at skifta Rómverjabrævið í fimm partar - umgyrdir av tí týdningarmikla innganginum í 1,1-17 og tí viðkomandi og endaliga partinum í 15,14-16,27. Tað hevur uppiborið at standa sum hitt fyrsta av Paulusar brøvum. Men í øllum tí dýrmæta innihaldinum er eitt dygt høvuðssjónarmið: frelsan er av náði, og rættvísgeringin er av trúgv. Um hetta sigur Martin Luther: "Tá ið innihaldið av hesum orði gjørdist mær greitt, kendi eg meg fullkomiliga føddan av nýggjum, tað var, sum gekk eg ígjøgnum opnar grindir og var komin í sjálvt paradísið". Her slær av sonnum kristindómsins hjarta, her hevur Paulus gjørt greitt, hvat sannur kristindómur er - tí er Rómverjabrævið eisini lykilin at allari skriftini.


text:
Endiliga! Ikki jólatrøll! Nú er hann her! Vencil tólvti er komin, og 2012 er ikki liðugt.
Hvør er so Vencil tólvti? Jú, vit kunnu her siga, at hann ikki er hóskandi til børn og smásárar sálir, ið ikki tola tekstir, ið eru ópolitiskir, óetiskir, ójarðligir, óveruligir, men sum hava stórsligna góðsku, ið røkkur langt inn undir húðina. Jólini kunnu gerast langlig. Høvuðsendamálið er at flyta seg úr einari sofu til eitt búgvið borð og frá tømda borðinum yvir í somu sofu. Viðhvørt slanka vit ein túr á vesið at gera jólamatin burturúr okkum. Alt hetta átið, og allur hesin góði maturin má og skal eisini skolast niður við onkrum. Ein góð havnarøl er ikki at forsmáa, men best av øllum og tað, sum eisini liggur longri á enn allur matur og nógvar havnarøl, er ein góður Vencil.
Tey, sum hóast frámælið fara at ogna sær ein Vencil tólvta, ella sum fara at keypa sær ein og einar tveir til gávuðs, tey kunnu vænta sær eina ótespiliga uppliving. Fyrstur í Vencli er Tóroddur Poulsen, síðani Alexandur Kristiansen. Eftir hesar heimligu yrkjararnar kemur ein døkk, óetisk og rasistisk søga eftir amerikanska rithøvundin, James Baldwin. Eftir hann kemur ikki minni ómenniskjaligi teksturin eftir unga, russiska høvundin, Jurij Bujda, og tá ið hann er lisin, er tíðin komin til seks søgur frá lívinum eftir deyðan, sum amerikanski nevrologurin, David Eagleman hevur skrivað. Kim Simonsen, doktari, hevur tvær yrkingur úr Keypmannahavn, og so tekur Martin A. Hansen yvir. Sámal Soll skrivar eina metastuttsøgu um navnabroyting, og Oddfríður Marni Rasmussen hevur skrivað eina stuttsøgu, har forteljarin ikki er til at hava álit á, og at enda er ein debutantur, sum eitur Trygvi Danielsen. Hann hevur skrivað eina vakra stuttsøgu.
Aftur hesa ferð hava tey ógvuliga dugnaligu fólkini í Steinprenti prenta permuna, sum danski listamaðurin Claus Carstensen hevur gjørt.
Ritstjórarnir á Vencli bjóða føroyingum av at keypa Vencil og lesa hesar ljótu og vøkru og avbjóðandi tekstir.


text:
Orð: Mikkjal á Ryggi
Lag: Regin Dahl
1. Føroyar eru fagrar
við fjøllum og fjørðum,
blánandi bylgjur um brimhvítu strond.
Grønskandi bøur við grótgjørdum gørðum,
reinskolað fjøra við rodnandi rond.
Hátt yvir hamrar og dalar og líð
reisa seg reystvaksnir tindar av skørðum;
himin er heiður, og útsjónin víð.
Fagrari finst ei á jørðum.
2. Føroyar eru fagrar, tá fannirnar fylla
lágir og gjáir og djúpastu gil.
Flykrurnar troyttar av leikinum villa,
leggja eitt lok yvir tjarnir og hyl;
silvurbjart lak yvir svøvntungu á,
reinhvítur kavi, hvar eygað enn skoðar;
glitrandi stjørnur á himlinum blá’;
norðljós í loftinum logar.
3. Føroyar eru fagrar á livnandi vári.
Frískasta gróður úr følnaðu líð
lokka upp lýkkan og himmalin klári,
lombini leika so lætt og so blíð.
Fiskurin flokkast um grynnur og mið;
fuglurin leitar sær aftur til landa.
Fegnar seg fólkið og fenaður við!
Lættliga alt tykist anda.
4. Føroyar eru fagrar, tá sólin hin bjarta
oysir sín eld yvir dalar og fjøll,
glitrar og glógvar á havi, sum var tað
gyltasti salur í gullkongsins høll.
Ringir seg lundin um bergini prúð,
sveimandi songur í luftini glíður.
Hagin er klæddur í fagrasta skrúð,
angar av blómum so fríður.
5. Føroyar! tit aldu teir fríbornu seggir,
viðgitnir vóru í fornari tíð;
aldri teir óttaðust britrastu eggjar,
reystmenni mikil í frið’ og í stríð’.
Blóðug á bunka fell jómsvíkings hond;
kendist í Hólmgørðum Sigmundar skúta.
Turkar og írar á havi og strond
máttu for Magnusi lúta.
6. Føroyar várar føgru! tit eiga enn dreingir,
royndar í verki og virdar sum menn;
rætta teir ryggin, og spenna teir streingir,
sýna teir stirðil í knotunum enn.
Fedrarnir góvu oss minnini dýr,
ránsmenn nú vilja tey frá okkum stjala;
men meðan frælslyndi í okkum býr,
orka teir ei tey at fjala.
7. Elska vit havið og hamrar og fløtur,
elska vit Føroyar, várt fagnaða heim.
Saltastu slóðir og brattastu gøtur,
skiftandi sorgir og lyftandi gleim
unglingar vandu til harðbalnar menn.
Vilja so ódnir og illmenn oss herja,
ornar vár hugur, við fótum í spenn’
móðurland vilja vit verja.


text:
Vestursahara
Vestursahara er oyðimarkarland sunnan fyri Marokko í Útnyrðingsafrika. Har búgva uml. 540 000 fólk. Størsi býurin og høvuðsstaður er El Aaiún. Vestursahara er hersett av Marokko; Vestursahara bleiv í 1975 hersett av Marokko, eftir at Spania tók seg úr landinum. Vestursahara er landið har flytifólkið saharawiar hava búð síðani langt áðrenn nakar fór at gera landamørk í Afrika. Í dag býr ein stórur partur av saharawiunum í flóttafólkalegum eystanfyri Vestursahara, í Algeria. Eitt harðrent marrokanskt stýrið hevur fingið fólk at flýggja inn í oyðimørkinina í Algeria. Altjóða samfelagið góðtekur ikki at Marokko hevur lagt landið undir seg, og ST-samtyktir vísa á at tað eru saharawiar sum eru røttu eigarar av landinum.
Søga[rætta | rætta wikitekst]
Áður var tað undir sponskum yvirræði. Síðan 1976 hevur Marokko kríggjast her fyri at fáa yvirvaldsrætt yvir økinum og dýru steinsløgunum í landinum. Marokko hertók Vestursahara í 1979. Ímóti marokkanum er Polisario, geriljaeild av oyðimarkarfólkum, ið vilja vinna Vestursahara fult frælsi.
Landalæra[rætta | rætta wikitekst]
Av kendum býum kunnu nevnast
Sí eisini[rætta | rætta wikitekst]


text:
Hevur tú virki í Føroyum og brúkar tú tónleik? So hevur tú allarhelst longu ta fragd at hitta Pernille Rostgård Olsen. Komandi fýra mánaðirnar verður Pernille í Føroyum, fyri at efterlíka einum vaksandi tørvi á vitan um tónleikanýtslu og upphavsrætt.
Fyrstu ferð Pernille skuldi til Føroyar, var tað vegna forfall. Men tá hon trein út úr flogfarinum á Vága Floghavn, var tað 'sum at koma heim'. ”Síðan 2013 havi eg havt ábyrgd fyri Føroyum – eitt øki, ið eg brenni fyri og arbeiði intensivt við. Føroyar eru farnar heilt í blóðið á mær, og eg havi hitt einum ótrúliga fyrikomandi, men eisini stoltum fólkaslagi, og havi kent meg sum heima, síðan eg vitjaði landið fyrstu ferð. Nú havi eg fingið fastan basa í Føroyum allan august mánaða út, og fegnist um at kunnu skapa tættari bond til bæði teir føroysku tónleikabrúkararnar og til tey, sum skapa tónleik, sum eg vónandi komi at hitta meðan eg eri her uppi” sigur Pernille Rostgård Olsen.
”Eg havi fingið fast pláss í Norðurlandahúsinum hvønn hósdag frá kl. 14:00-17:00, har øll, ið hava spurningar til tónleikanýtslu, konsertrapportering, tónleikaavtalur ella limaskap, eru vælkomin. Og um man hevur hug at gerast limur í Koda, er tað eisini nakað, ið eg fái hjálpt við”, heldur Pernille Rostgård Olsen framm.
”Eg gleði meg til at fara á allar stevnurnar, festivalarnir og útvaldar konsertir í summar, so eg fái gjørt mítt fyri at tryggja, at øll hava tær røttu avtalurnar. Og so gleði eg meg til at tosa við so nógv sum gjørligt, meðan eg eri her uppi. Tað er av stórum týdningi fyri meg, at tónleikabrúkararnir hava eina uppliving av, at teir fáa eina góða tænastu, og at teir kunnu kenna seg vísar í og vita, at tann tónleikaavtalan, teir hava, hóskar best til júst teirra tónleikanýtslu. Og eg vóni sjálvandi at koma so víða um sum gjørligt, áðrenn leiðin gongur aftur til Danmarkar', endar Pernille Rostgård Olsen.
Fylg við Pernille í Føroyum? Pernille dagførir javnan sína Facebook-síðu, Pernille og Færøerne, har tú kanst fylgja við upplivingunum hjá Pernille í Føroyum. Fylg við her.


text:
Bókadagurin hjá Rithøvundafelagnum 2012
Bókadagurin er tiltak hjá Rithøvundafelagi Føroya, har ljós verður varpað á føroyskar bókmentir. Tiltakið verður sunnudagin 25. november, seinnapartin, í Norðurlandahúsinum.
Skráin til ársins bókadag er fjølbroytt og vendir sær til bæði børn og vaksin, við upplestrum, myndasýningum, sangi og sjónleiki. Umboð fyri bókasøluna Rit&Rák er eisini við, og ber tí til at keypa eina ella fleiri føroyskar bøkur.
Barnatíman
Byrjað verður klokkan 14:00, har børnini kunnu hugna sær á gólvinum í Kringluna. Stuttligar og hugkveikjandar myndir úr bókum hjá Bárði Oskarssyni og Edward Fuglø verður vístar á vegginum meðan sagt verður frá søgunum.
Børn úr Frítíðarskúlanum á Velbastað fara eisini at syngja nakrir sálmar. Hetta er í sambandi við at Bókadeild Føroya Lærarafelags júst hevur givið út eina Barnasálmabók. Í bókini er eitt úrval av upprunaføroyskum og týddum sálmum við vøkrum myndprýðingum. Dina Gellert, sum hevur myndprýdd, verður við á Bókadegnum.
Hóast skráin hereftir kanska ikki er áhugaverd hjá børnunum, verður møguleiki hjá teimum at hugna sær í einum horni við bókum úr Bókadeildini. Tey kunnu eisini tekna, litleggja og gera jólaprýði, meðan tey vaksnu lurta eftir hvat ið annars er á skránni.
Spírandi rithøvundar
Norðurlendsk barna- og ungdómsbókmentavirðisløn verður latin fyri fyrstu ferð í 2013. Endamálið er millum annað at styrkja og lyfta barna- og ungdómsbókmentanina í Norðurlondum á hægri støði. Harumframt er ætlanin eisini at elva teimum ungu til at skriva.
Tey, ið hava best innlit í og vitan um hvussu tað er at vera ungur í dagsins Norðurlondum, eru júst tey ungu. Rithøvundafelagið hevur tí valt í ár at lata tvey ung fólk trína fram á pall, hóast tey ikki enn hava givið nakað verk út. Tað er okkara vón, at hetta kann vera við til at geva ungum spírandi rithøvundum hug og dirvi til at koma fram við tí teir hava skrivað.
Yrkingar og list
Umleið klokkan 15:45 verður farið í Skálan, har vit hoyra brot úr verkum hjá Tóroddi Poulsen, Marjuni Syderbø Kjelnæs og Katrini Ottarsdóttir.
Kinna Poulsen fer at hugleiða um “Avbyrgingar” eftir Tóroddi Poulsen, og litografurin, Jan Andersson, fer at greiða frá um spennandi verkætlan hjá Steinprenti. Teirra ætlan er at yrkingar og steinprent verða framleidd í tøttum samstarvi millum rithøvund og listafólk, ella av rithøvundanum einsamøllum, so eitt fjølbroytt verk við orðum og myndum kemur burturúr.
Fjølbroytta orðið
Skrivaði orðið kann verða grundarlagið undir nógvum listagreinum. Súsanna Tórgarð hevur nýliga skrivað eitt leikrit, sum eftir ætlanin skal framførast til várs. Vit fara á bókadegnum at fáa ein brellbita av hesum leikinum.
Hanus Kamban gav á sínum sjútiáradegi út antologi undir heitinum “Frammanfyri lógini” og fer hann á bókadegnum at greiða frá og lesa upp brót úr bókini.
Nýggja krimisøguna hjá Jógvan Isaksen hevur heitið Tann fimti maðurin, og høvuðspersónurin eitur William Hammer. Rithøvundurin fer á bókadegnum at geva okkum eitt lítið innlit í, hvat henda søgan snýr seg um.
Skrivaði orðið verður eisini til sang, og júst í hesum døgum kemur nýggj fløgu við yrkingum hjá Poul F. á marknaðinum. Tað er sjálvsagt Hanus G. Johansen, ið stendur fyri hesum verki. Hóast langa røð av útgávukonsertum kring landið hevur hann givið sær stundir til at syngja og spæla fyri okkum á bókadegnum.
Føroysk bókmentan út í heim
Seinasta evnið á skránni er pallborð, har kjakast verður um evnið: “Føroysk bókmentan út í heim”. Spyrjast kann, um vit yvirhøvur skulu út í heim og hví? Hvussu eru umstøðurnar sum er, at fáa føroysk bókmentan út í heim? Hvat skal til, um tað skal bera til?
At stýra kjakið hava vit fingið Jógvan Arge, sum er formaður í Mentamálanevnd Tórshavnar Kommunu. Við borðið sita:
Jenny Johannessen, samskipari hjá FarLit
Hugin Eide, stjóri fyri forlagið Torgarð
Guðrun Gaard, forkvinna í nevndini, sum viðger umsóknir um norðurlendskan týðarastuðul
Jógvan Isaksen, rithøvundur og lektor við Københavns Universitet
Tað er okkara vón, at bókadagurin verður ein spennandi og hugkveikjandi dagur, til gagns fyri føroyskar bókmentir og fyri Føroya fólk.
Rithøvundafelag Føroya


text:
Lítla Dímun
Lítla Dímun er minsta oyggj í Føroyum, bert 0,82 km² til víddar, men hon er 414 m høg. Har hevur ongantíð búð fólk, tí oyggin er so brøtt og ring at koma til, bert uppi á kollinum er ein lítil slætti. Men oyggin ber um 270 áseyð, og fuglur, serliga lundi, er nógvur. Lítla Dímun kann eisini vera vandamikil at sleppa uppá við sínum brøttu 414 metrum. Tey, sum eiga Lítlu Dímun, íbúgvarnir í Hvalba og Sandvík, tóku í 2008 stig til eina ferðafólkaverkætlan, sum skal veita pening til viðlíkahald av oynni og til bygdirnar báðar.
Lítla Dímun var eisini kongsjørð, men av tí at ringt var at fáa nakran at festa oynna, vildi kongur selja hana. Tað vóru suðuroyingar og fyrst og fremst hvalbingar, ið høvdu leigað og brúkt oynna, og í 1850 varð uppboðssøla hildin í Hvalba. Faktorin við kongaliga úthandilin á Tvøroyri bjóðaði móti hvalbingum og sandvíkingum, ið høvdu tikið seg saman í felag, og tí mundi prísurin koma so høgt upp. Hvalbingar og sandvíkingar áttu hægsta boð, næstan 5000 rbd (10.000 kr.)
Oyggin hevði eitt serligt seyðaslag, sum ikki er til longur. Seyðurin líktist geitum, hevði svarta og snøgga ull og var smærri enn seyðurin í dag. Hetta var styggur seyður og tí ringur at fáa í rætt. Nøkur ár eftir at kongur hevði selt oynna, varð hetta seyðaslag tikið av. Tað, sum ikki fekst í rætt, varð skotið niður. Tríggir útstappaðir seyðir av slagnum finnast í dag á Føroya Fornminnissavni.
Útvortis ávísing[rætta | rætta wikitekst]
- litladimun.com
- Faroestamps.fo (kelda)
Hvalba | Lítla Dímun | Sandvík


text:
Hin føroyski fólkaflokkurin
Hin føroyski Fólkaflokkurin (radikalt sjálvstýri) varð stovnaður í 1939. Fólkaflokkurin er ein konservativur flokkur á Løgtingi. HUXA er nevndin hjá fólkafloksungdómi. Fólkaflokkurin er ein borgarligur og afturhaldssinnaður flokkur. Flokkurin vil hækka skattalágmarkið, og betri lánmøguleikar til at fíggja íløgur til umleggingar og útbyggingar av vinnulívi landsins.
Fólkaflokkurin gjørdist limur í felagsskapinum "Alliance of European Conservatives and Reformists" (AECR) í november 2013 [1]. Hetta er ein konservativur og borgarligur felgsskapur, ið er nýskipanarsinnaður og serstakliga skeptiskur mótivegis ES. Felagsskapurin hevur sum stevnumið at arbeiða fyri frælsum marknaðum, frælsum fólki og frælsum tjóðum.
Innihaldsyvirlit
- 1 Søga
- 2 Politikkur
- 3 Formenn
- 4 Fólkafloksløgmenn
- 5 Umboð á Løgtingi 2015 til 2019
- 6 Umboð á Løgtingi 2011 til 2015
- 7 Umboð á Løgtingi 2008 til 2011
- 8 Keldur
- 9 Slóðir úteftir
Søga[rætta | rætta wikitekst]
Uppruni[rætta | rætta wikitekst]
Búskaparliga heimskreppan í 1930-árunum elvdi framburðsmonnum til at stovna Vinnuflokkin, sum á løgtingsvalinum í 1936 fekk tvey umboð á tingi. Teir gomlu, Sjálvstýrisflokkurin og Sambandsflokkurin, høvdu frá 1906 mest stríðst fyri føroyskum máli og mentan, og Javnaðarflokkurin frá 1928 fyri javnari býti av framleiðsluvirðunum. Men undir heimskreppuni var lítil og eingin framleiðsla at býta. Tá Sjálvstýrisflokkurin fór í tvíningar í 1938, kastaðu vinnufloksfólk og tey sjálvstýrisfólk, sum fylgdu Jóannesi Patursson, bónda, saman og stovnaðu Fólkaflokkin í 1939. Við valið í 1940 fekk Fólkaflokkurin seks tingmenn við teirri stevnu at gera Føroyar búskaparliga sjálvbjargnar og politiskt sjálvstøðugar. Kríggið gav løgtinginum ábyrgd av lóggávu og fyrisiting, og hákonjunkturur gav fólki hug til at standa á egnum beinum búskaparliga. Fólkaflokkurin vísti á týdningin av tíðarhóskandi undirstøðukervi og vinnulívi, so Føroyar ikki framhaldandi skuldu liva sum eitt olmussuhús av donskum veitingum, men skuldu tryggja landsins inntøkur av tí, sum fríur fiskiskapur á Atlantshavinum og aðrir vinnuvegir kundu geva einari fiskivinnutjóð við nýggjum fiskiflota, fíggjaður privat og alment.
1940-árini[rætta | rætta wikitekst]
Stevna Fólkafloksins fekk breiða undirtøku, 12 tingmenn av 25 við valið í 1943 og 11 av 23 tingmonnum í 1945. Báðu ferðir bert ein undir meiriluta (og Sjálvstýrisflokkurin uttan tingumboð). Eftir krígslok virkaði Fólkaflokkurin fyri fólkaatkvøðu við fýra valmøguleikum um framtíðarstøðu Føroya og ætlaði at fáa meiriluta fyri víðum sjálvstýri uttan fyri, men við ávísum tilknýti til og samstarvi við danska ríkið (líkt Íslandi í 1918). Tað miseydnaðist. Stjórnin saman við Sambands- og Javnaðarflokkinum setti alt upp eftir kanti: Antin tætt samband ella loysing. Meiriluti fyri loysing við fólkaatkvøðuna í 1946 kom øllum dátt við. Fólkaflokkurin tók úrslitið til eftirtektar og fór undir at fyrireika fullveldi. Men kongur sendi eftir boðum frá stjórnini løgtingið heim, tí úrslitið av fólkaaktvøðuni skuldi vera ógreitt, valluttøkan lág (2/3 av veljarunum), og loysingin tískil bert stuðlað av 1/3 av Føroya fólki. Løgtingsvalið í november 1946 var hart bakkast fyri sjálvstýrisfólk: Fólkaflokkurin bert 8 tingmenn av 20, og Sjálvstýrisflokkurin aftur umboðan á tingi við 2 monnum í parti við Javnaðarflokkinum og Sambandsflokkinum. Hesir tríggir evnaðu saman við donsku stjórnini Heimastýrislógina í 1948 og skipaðu fyrsta landstýri 1948-1950. Hvat eftirmæli Heimastýrisskipanin fær, so gav hon løgtinginum meiri lóggávuvald og nýstovnaða landstýrinum fríari fyrisitingarligar ræsur enn amtstøðan fyri kríggið. Tey framstig vóru neyvan hend uttan tjóðskaparligu rembingarnar undir krígnum.
1950-árini[rætta | rætta wikitekst]
Men hákonjunkturin eftir kríggið endaði í 1949, tá fallandi fiskaprísir og pundskursur saman við hækkandi kolaprísum gjørdu raksturin á teim nýkeyptu men útslitnu trolarunum tungan. Støðan versnaði í 1950, so Fólkaflokkurin valdi nevndir á Ólavsøku og skipaði samgongu við Sambandsflokkinum eftir valið tað heystið. Á valinum fekk Fólkaflokkurin 8 tingmenn og tann nýstovnaði, vinstravendi loysingarhugaði Tjóðveldisflokkurin tveir. Bankakreppan í 1951 lamdi stóran part av vinnulívi og sendi hundraðtals fiskimenn til sjós við fremmandum skipum. Men longu seinast í tí valskeiðinum vóru lunnar lagdir undir stóra lógarverkið at endurnýggja fiskiflotan. Hetta arbeiði helt fram, eftir at Fólkafloks- Sambandslandstýrið var víðkað við Sjálvstýrisflokkinum eftir valið í 1954. Nýggir trolarar og stállínuskip í stórum tali vóru í gerð og komu, og inntøkurnar vóru farnar at vaksa, tá løgtingsvalið í 1958 broytti meirilutan á løgtingi. Fólkaflokkurin fekk bert fimm tingmenn valdar. Sambandsflokkurin styrknaði, og skipaði samgongu við Sjálvstýris- og Javnaðarflokkinum, sum gjørdist størsti flokkur við 8 tingmonnum, m.a. tí hann lovaði at fíggja eina føroyska fólkapensjón við hjálp frá donsku stjórnini sum tøkk fyri NATO-støðirnar í Føroyum. Tjóðveldisflokkurin vaks upp í 7 tingmenn, men lá ov langt frá Javnaðarflokkinum tjóðskaparliga til samstarv.
1960 til 1980[rætta | rætta wikitekst]
Eftir fýra ár í andstøðu eydnaðist Fólkaflokkinum við Hákuni Djurhuus, sum løgmanni, at skipa fyrra sjálvstýrislandstýrið við Tjóðveldisflokkinum og Sjálvstýrisflokkinum. Tann vøkstur í búskapinum, sum var byrjaður við nýggjum fiskiflota, helt fram í tí valskeiðnum. Fiskimarkið fór út á 12 fjórðingar, og fyrstu átøk gjørd til at fáa Føroyum nýtt veganet og havnaløg, sum vit kenna í dag. Valið í 1966 gjørdi, at landstýrið misti meirilutan á tingi. Sjálvstýrisflokkurin yvir til Javnaðar- og Sambandsflokkin, sum skipaðu landstýri við Atli Pætursson Dam og Kristiani Djurhuus sum løgmonnum til 1970 og síðan undir leiðslu av Atla Dam til 1974. Eftir valið í 1974 var systemskifti, og Fólkaflokkurin fór í samgongu við Javnaðarflokkinum (Atli Dam løgmaður) og Tjóðveldisflokkinum. Stóra takið var at laga føroyska fiskiflotan og fiskivinnuna á landi til stórbroytingar og avbjóðingar av, at øll fiskimørk fóru út á 200 fjórðingar. Fleiri málsøki vóru yvirtikin frá danskari til føroyska fyrisiting, eitt nú postverk, almanna-, heilsu- og skúlaverk. Samgongan helt fram eftir valið í 1978, til nýval varð í 1980. Eftir tað varð borgarlig samgonga skipað millum Fólkaflokkin og Sambandsflokkin, við Paula Ellefsen sum løgmanni, og Jógvani Sundstein, formanni Fólkafloksins, sum løgtingsformanni.
1990-árini[rætta | rætta wikitekst]
Eftir løgtingsvalið í 1994 varð Fólkaflokkurin hildin uttan fyri samgonguna undir leiðslu Sambandsfloksins, Edmund Joensen løgmaður, við Javnaðarflokkinum, Sjálvstýrisflokkinum og Verkamannafylkingini. Í desember 1994 reisti Bjarni Djurholm, vegna fólkaflokkin, uppskot á tingi um kanning av partabrævabýtinum millum Sjóvinnubankan og Føroya Banka. Uppskotið varð einmælt samtykt. Samtyktin hevði við sær, at bankakanningin varð sett í verk á sumri 1995. Úrslitið av kanningini varð støðið undir avtaluni hin 10. juni 1998, um skuld landskassans við stjórnina. Men tá Javnaðarflokkurin fór burturúr á sumri í 1996, vóru boð eftir Fólkaflokkinum, sum tók fiskivinnu- og fíggjarmál. Saneringar av bankakervi og vinnulívi, lág renta, góður fiskiskapur og fiskaprísir, og tann frílynti skattapolitikkurin settu ferð aftur á búskapin. Eftir løgtingsvalið í 1998 tók Fólkaflokkurin við leiðsluni av sjálvstýrislandstýrinum, Anfinn Kallsberg løgmaður, við Tjóðveldis- og Sjálvstýrisflokkinum. Avtala fekst við danir um bankaskuld, undirgrundarmark fekst við bretar, fígging av kommunuskuld og nýggjur handilssáttmáli við ES. Tað eydnaðist ikki fullveldissamgonguni at fáa endaliga avtalu við donsku stjórnina um Føroyar sum fullveldis ríki. Nyrup-stjórnin helt uppá, at so varð blokkurin laðaður niður eftir 4 og ikki 12 árum, sum landstýrið bað um. Tískil varð eingin sáttmali, sum bæði tingini høvdu samtykt, at leggja út til fólkaatkvøðu. Samgonguni eydnaðist tó at skerja blokkin 35 % 366 mió kr, sum svaraði til kostnaðin av skúlamálum og part av almannamálum. BTÚ øktist úr 6,5 upp í 10 mia. kr, so bæði inntøkur og útreiðslur hjá tí almenna vuksu.[2]
Politikkur[rætta | rætta wikitekst]
Skattur[rætta | rætta wikitekst]
- Virka fyri flatskatt skipan við hækkandi botnfrádrátti, og eingin inntøka skal skattast við meira enn 40 %.
- Seta skattasteðg og avgjaldssteðg á vinnulív.
- Samráðast við grannalondini um nýggjan dupultskattasáttmála, har skatturin frá okkara fólki kemur í okkara kassa.
- Rudda upp í tí partinum av skattingini av útisiglarum og øðrum, sum arbeiða uttanlands.
- Lesandi skulu kunna arbeiða uttan at missa lestrarstuðul.
Vinnan[rætta | rætta wikitekst]
- Tryggja vinnuni góðar umstøður, so hon verður kappingarfør og lønandi og á tann hátt kemur flest møguligum til góðar.
- Allir borgarar skulu hava somu rættindi undir lógini at taka lut í vinnuligum virksemi.
- Tryggja fría kapping, sum skal menna vinnuna og gera landið bíligari og betri at liva í.
- Tryggja føroyskum fyritøkum betri atgongd til almenn arbeiði.
- Avtaka allar almennar einkarættir.
- Bjóða almennar tænastuveitingar út til vinnumarknaðin at reka.
- Einskilja almennar vinnufyritøkur.
- Betra atgongd til váðafúsan kapital hjá íverksetarum, til dømis gjøgnum grunnar hjá landinum.
- Alivinnan framhaldandi skal skipa seg sjálv, so bestu búskaparúrslit kunnu spyrjast burturúr.
- Umstøðurnar hjá landbúnaðarvinnuni skal javnsetast við umstøðurnar hjá øðrum vinnum.
Heilsumál[rætta | rætta wikitekst]
- Virka fyri at stytta bíðilistarnar.
- Broyta sjúkraváttanirnar soleiðis, at tær eisini lýsa, hvat sjúklingurin hevur førleika til at gera, heldur enn bara at lýsa, hvat hann ikki kann.
- Menna eina tvørgangandi, samanhangandi sjúklingaviðgerð við tøttum samstarvi millum sjúkrahúsini, allar aðrar partar av heilsuverkinum og serviðgerðina uttanlands.
- Leggja dent á sjúklingatrygdina og sjúklinganøgdsemi við skipaðum kanningar- og eftirmetingarhættum.
- Psykiatriska viðgerðin í Føroyum skal stimbrast og mennast gjøgnum samanhangandi sjúklingaviðgerð í tøttum samstarvi millum almannaverkið og heilsuverkið.
- Menna heilsugransking í Føroyum, til gagns fyri sjúklingar og til menning av eitt nú ílegugransking sum vinnugrein.
- Gera samstarvsavtalur um sjúkraviðgerðir og starvsfólkamenning við sjúkrahús í øðrum londum.
- Virka fyri, at krabbameinsætlanin stigvíst verður sett í verk.
- At almennir stovnar eisini skulu seta starvsfólk við skerdum førleika.
Útbúgving[rætta | rætta wikitekst]
- Betra umstøðurnar hjá privatskúlum og eftirskúla.
- Útbúgvingin í fólkaskúlanum skal byggja á kristna siðalæru og føroyska mentan.
- Kunnleikastøðið hjá næmingum og frálæran hjá lærarum framhaldandi verður eftirmett við landsroyndum og støðuroyndum.
- Miðnáms- og framhaldsútbúgvingar verða lagaðar til tann føroyska vinnu- og tænastutørvin.
- Miðnámsútbúgvingarnar skulu verða meira fjølbroyttar, og at næmingar eftir evnum og áhuga skulu kunna seta sína egnu miðnámsútbúgving saman.
- Menna fjarlestur, har Fróðskaparsetrið ella privat universitet gera avtalur við lærdar háskúlar uttanlands um hægri útbúgvingar.
- Í komandi lestrarumhvørvum skulu vera búeindir, har lesandi kunnu búgva fyri sámiligan prís.
- Útleiging skal vera skattafrí, so tað gerst bíligari hjá ungum at leiga.
- Bústaðarmøguleikar og barnaansing í Føroyum skulu vera eins góð og í okkara grannalondum.
- Einskilja almennar fyritøkur og útlisitiera alment virksemi, sum førir við sær dynamikk og broytingar.
Loysing[rætta | rætta wikitekst]
- Taka fulla ábyrgd av øllum málsøkjum – politiskt, fíggjarliga og umsitingarliga.
- Virka fyri eini breiðari politiskari semju um, at Føroyar verða fíggjarliga sjálvbjargnar.
- Gera arbeiðið liðugt við nýggjari stjórnarskipan.
- Vit skulu reka okkara egna uttanríkispolitikk við fullari ábyrgd.
- Landsstýrið skal fara undir samráðingar við ES um tættari samstarv á økjum, har tað verður mett at tæna landsins áhugamálum best, til dømis tollsamgongu.
- Styrkja sambandið við NATO. Føroyar skulu gerast sjálvstøðugur limur í NATO.
- At Føroyar skulu fáa fasta eygleiðarastøðu í ST, sum skal vera ein byrjan til fullan limaskap.
- At Føroyar skulu gerast sjálvstøðugur limur í WTO.
Formenn[rætta | rætta wikitekst]
- 1940–1946 Jóannes Patursson
- 1946–1951 Thorstein Petersen
- 1951–1980 Hákun Djurhuus
- 1980–1993 Jógvan Sundstein
- 1993–2007 Anfinn Kallsberg
- 2007– Jørgen Niclasen
Fólkafloksløgmenn[rætta | rætta wikitekst]
Umboð á Løgtingi 2015 til 2019[rætta | rætta wikitekst]
- Jacob Vestergaard
- Annika Olsen
- Jørgen Niclasen
- Jákup Mikkelsen
- Elsebeth Mercedis Gunnleygsdóttir
- Jógvan á Lakjuni
Umboð á Løgtingi 2011 til 2015[rætta | rætta wikitekst]
Fólkaflokkurin fekk 8 umboð vald á Føroya Løgting í 2011, men í sep. 2013 gjørdist Janus Rein limur í Fólkaflokkinum, hann varð valdur inn á ting fyri Framsókn, men fór úr Framsókn á heysti 2012. Tingmanning Fólkafloksins øktist tí til 9.
Umboð á Løgtingi 2008 til 2011[rætta | rætta wikitekst]
Keldur[rætta | rætta wikitekst]
- ↑ http://www.aecr.eu/
- ↑ folkaflokkurin.fo, Søga, Uppruni og søga Fólkafloksins
- ↑ http://folkaflokkurin.fo/xa.asp?fnk=grn&bnr=2&unr=6&gnr=2942
Slóðir úteftir[rætta | rætta wikitekst]
Fólkaflokkurin · Framsókn · Javnaðarflokkur · Miðflokkurin · Sambandsflokkurin · Sjálvstýrisflokkurin · Tjóðveldi


text:
Orð: Lina Sandell
Týtt: Petur Jacob Sigvardsen
Viðmerking: Týddur í februar 1983.
1. Eg eigi ei meg sjálvan, nei Jesus eigur meg;
hann keypti meg við blóði, og hansar eri eg.
Hann lýðin gekk í deyðan, tók mína synd á seg.
O, skuldi eg ei elska hann, sum so elskar meg?
2. So dýrt hann hevur keypt mær tey klæði hvít sum snjó,
tá hann á krossins træi læt alt sítt hjartablóð.
Tá strítt er góða stríðið, eg fái sigurskrans,
og skoða skal eg Jesus, ja arva ríki hans.
3. Men hjálp tú mær, o Jesus, at eiga barnsins trúgv,
tak tú, o dýrdardrottin, í hjarta mínum búgv,
so at eg ei bert síggi mítt egna lasafar,
men frelsu, frið og ugga og reinleika í tær.
4. Lat meg ei, Jesus, fjala av eginvild títt fæ,
men liva tær til heiðurs, tær tæna hvønn ein dag.
Um verk mítt enn er vesalt, sum neyvan nakar sær,
so hjálp tó mær av náði, at eg má tæna tær.


text:
Orð og lag: Hank Williams
Týtt: Kajfinn Hammer
1. Áður livdi eg í synd,
sál mín burturvilst og blind,
kendi órógv fyri deyðans myrka lið’;
men øll Satans sterku bond,
loysti Jesu kærleikshond,
sál mín frøist fylt av sælu og av frið.
:,:Eg varð fríur, halleluja.:,:
eg varð fríaður frá syndarinnar last.
Jesus tók mín straff á seg, tá Hann doyði fyri meg,
eg varð loystur og hvør syndaleinkja brast.
2. Harrans lyfti til mín er:
Andans kraft hin sama er,
hon ber kraft til tann, sum tungt í trælkan lá.
Tungutala, profeti,
hetta kanst tú eiga við,
tann, sum trýr, í dag ta somu kraft kann fá’.
Nú hann brennur, halleluja, ja, hann brennur, halleluja,
Andans eldur brennur nú í míni sál.
Jesus loysti hvørt eitt band, setti hjarta mítt í brand,
nú hann brennur, ja, hann brennur mær í sál.
3. Um tú svára sjúku ber,
Jesus enn hin sami er,
grøðir sjúk og fríar tann, sum er í neyð.
Eingin vístur burtur varð,
eisini Hann hjálpir tær,
Guð, Hann bjóðar børnum sínum lívsins breyð.
:,:Jesus grøðir, halleluja,:,:
Jesus grøðir sjúkdómar av øllum slag.
Hvat so enn tín plága er, hon til krossin negld jú er,
Jesus Kristus grøðir sjúku enn í dag.
4. Hoyr, hvønn boðskap Skriftin ber:
Jesus Kristus skjótt er her,
Hann skal heinta tey, sum á Hann hava trúð.
Har eitt brúdleyp stórt Hann ger,
makan vit ei sóu her,
ert tú búgvin, klædd í Lambsins brúðarskrúð?
Ver tilreiðar, ver tilreiðar,
ver tilreiðar, tað er sakin,
ver tilreiðar til at møta tínum Guð’.
Jesus kemur aftur skjótt, síni vil Hann heinta brátt,
ver tilreiðar, vel í dag hin góða lut.


text:
Vakshattar
Vakshattarnir (frøðiheiti - Hygrocybe) eru soppar ið vaksa á graslendi. Flestu vakshattarnir eru gulir, appilsingulir ella reyðir, men einstakir eru, sum eru ljóst viólubláir á liti, grønir, brúnir, gráir ella hvítir. Vakshattar vaksa á lendi, har ið teir verða mettir at liva av at niðurbróta deyðar plantulutir. Teir eru hattsoppar við flíggi undir hattinum. Vanliga er hatturin úr 1 og upp í 10 cm breiður. Tú sært mun á sløgunum, hyggur tú at liti og skapi teirra, men tú kanst eisini hyggja at, um teir eru turrir ella fitikendir, hálir, flusutir ella trevsutir.
Vakshattarnir eru uppi í teimum hattsoppasløgunum her í Føroyum, sum flest sløg eru av. Vit vita um 29 sløg, tað er um leið helvtin av teimum sløgunum, sum vit vita um í Evropa. Tey sløgini, ið resta í her á landi, eru júst sovorðin, sum eru tengd at skógarumhvørvi ella sum dáma betur kálkalendi ella líggjari kringumstøður.
Vakshattar seta stór krøv til vakstrarstaðið. Flestu sløgini eru næstan bara at finna á heldur turrum, óveltum graslendi, har ið eingi handilstøð verða nýtt og har ið trø ella runnar ikki fáa breitt seg, tí etið verður av lendinum. Nógva staðni í Evropa minkar hetta slagið av náttúruøkjum, sostatt gongur eisini aftur á hondina við vakshattum. Avleiðingin av hesum er hon, at ikki so fáir vakshattar eru at finna á teimum sonevndu reyðu listunum, t.e. á yvirlitunum, sum londini hvørt sær gera yvir teir soppar, tey óttast fyri kanska fara at verða týndir.
Í Føroyum eru stak góðir møguleikar hjá vakshattum at standa seg. Næstan alla staðni etur seyður av haganum, ikki eggja tær brøttu líðirnar heldur nøkrum til at velta upp úr nýggjum ella til at trároyna tær á annan hátt. Sostatt kunnu Føroyar metast sum eitt friðskjól hjá vakshattum, yvirhøvur eisini hjá soppum, plantum og flogkyktum, sum trívast á sovorðnum støðum.


text:
Leirvík
Leirvík er ein bygd í Eysturoynni, frá 1. januar 2009 partur av Eysturkommunu. Leirvík er gomul bygd. Hildið verður at hon er millum tær elstu í Føroyum. Í útgrevstinum á Toftanesi er ymiskt funnið, sum prógvar, at bygdin stavar frá víkingatíðini.
Leirvík er gomul bygd, sum liggur við Leirvíksfjørð, og frá gamlari tíð hava verið tríggir býlingar har, uttan Á, á Toftanesi og við Garð. Í sambandi við útbygging av havnarlagnum og vegføringini til ferjuleguna varð neyðugt at gera fornfrøðiligar kanningar av økinum á Toftanesi. Stórur útgrevstur fór fram, og lutir og húsatoftir komu fyri ein dag sum prógvaðu, at bygdin er frá víkingatíð. Hesar toftir eru nú friðaðar.
Í sagnatilfarinum er Leirvíks-Páll kendur, og táttur var yrktur um hann, tá ið hann fór til Velbastaðar at hitta Ellint bónda. Tað kom til bardaga teirra millum, og við snildum fekk Páll beint fyri Ellinti. Í 1725 kom loynikeypsskip til Leirvíkar, og menn fóru umborð at keypa frá teimum. Tí verri vóru teir smittaðir av pokum. Stutt eftir var brúdleyp í bygdini, og tá varð øll bygdin smittað. Stórur partur av leirvíkingum doyði. Bygdin mentist tó skjótt eftir henda skaði, tí fólk úr øðrum bygdum fluttu á kongsgarðarnar, sum vóru mannleysir. Meginparturin av jørðini í Leirvík er kongsjørð. Manntalið í bygdini var í 1801 komið uppá 85, og nú, 200 ár seinri, er talið 10 ferðir so høgt, ella 853 (2005).
Leirvík er gott útróðrarpláss, tí lætt er at rógva út bæði norður eftir og suður eftir. Eisini hevur farleiðin úr sunnaru oyggjunum til Norðoyar frá gamlari tíð ligið um Leirvík, men nú er tunnil gjørdur undir Leirvíksfirði, so koyrandi er til Klaksvíkar og stóran part av Norðoyum.
Fyri nøkrum árum síðani læt kendur leirvíkingur gera bátasavn, sum sýnir gamlar bátar frá fyrra parti av farnu øld. Í sama bygningi er eisini eitt málningasavn, sum fyrst og fremst umboðar kenda listamálaran úr Leirvík, Jóannis Kristiansen.
Tónleikarin Høgni Lisberg kemur eisini úr Leirvík.
Sí eisini[rætta | rætta wikitekst]
Keldur[rætta | rætta wikitekst]
Norðragøta | Syðrugøta | Gøtugjógv | Gøtueiði | Leirvík


text:
Lacuna Coil
Lacuna Coil er ein italskur metalbólkur úr Milano. Bólkurin byrjaði í 1994. Síðan stovnanina hevur bólkurin broytt navn tvær ferðir, hann hevur áður itið Sleep of right og Ethereal.
Núverandi limir[rætta | rætta wikitekst]
- Cristina Scabbia
- Andrea Ferro
- Cristiano Migliore
- Marco Biazzi
- Marco Coti Zelati
- Cristiano Mozzati
Útgávur[rætta | rætta wikitekst]
- In a Reverie (1999)
- Unleashed Memories (2001)
- Comalies (2002)
- Karmacode (2006)
- Shallow Life (2009)
- Dark Adrenaline (2012)
- Broken Crown Halo (2014)


text:
Orð og lag: Ókendur
Týtt: Kajfinn Hammer
1. Í forðum gjørdi Guð máttug undur,
Hann Fólk Sítt fríaði mangar stundir;
við Jesu kross eg við sanna fekk:
Hann gongur enn har, Hann áður gekk!
Niðurlag: Hann gongur enn, har Hann forðum gekk,
ja, somu leiðir, Hann áður gekk!
Og, prís til Guð, eg uppliva fekk,
Hann gongur enn, har Hann forðum gekk!
2. Hann gongur leitandi enn sum áður,
at finna burtvilst Hann leitar tráur;
og tá Hann finnur eitt lamb í neyð,
so eymt Hann leiðir tað til Sín seyð.
3. Hann letur støðugt Sín Anda falla,
og hjørtu aftur til Sín man kalla.
Sjálvt um eg fór undir kistuborð,
tá halda enn Hansar’ lyftisorð!
4. Hann brúkar enn tann, sum her er einki,
at frelsa onnur úr syndaleinkju;
og um tú kemur til Frelsaran,
ein sannan vin tú tá finna man.


text:
Nógv halda, at tað at skriva bara er um at skapa tekstin, rætta hann til, prenta hann og geva hann út. Soleiðis er ikki. Ein stórur partur av rithøvundavirkinum og verkinum er, at hann verður lisin upp fyri almenninginum. Ymiskt er, hvussu væl fólk duga at lesa upp ein tekst. Tað er bara Tóroddur Poulsen, sum kann lesa upp yrkingarnar hjá Tóroddi. Tær eru so mikið tætt knýttar at hansara máta at lesa yrkingarnar hart at lesur onkur annar yrkingarnar, missa tær røddina og í summum førum innihaldið við. Sama er galdandi fyri yrkingarnar hjá Carl Jóhan Jensen. Tann maskinbyrsuupplesturin, sum eyðkennir upplesturin hjá Carl Jóhan Jensen er ikki til at taka.
Fyri nøkrum árum síðani, tóku vit á Vencli upp nakrar upplestrar. Onkran hava vit lagt út her. Millum aðrar hesar:
Og so fingu vit sendandi ein av mínum yndisupplestrum av einum ótrúliga undirvurderaðum og lítið sæddum rithøvundi, ið eitur Peter Bichsel. Bichsel var føddur í 1935, og hann er partur av bómentabólkinum Gruppe Olten. Í 1969 gav hann út smásøgusavnið Kindergeschichten. Úr hesum savninum týddi Hugin Eide fýra undurfullar smásøgur, sum stóðu í Vencli øðrum. Tað, sum eisini hendi var, at Hugin Eide sjálvur las søguna “Jodok letur heilsa” upp á film, sum hann sjálvur tók upp. Tað er rár hending, at ein so góð søga verður so væl upplisin.
Njótið Hugan Eide. Hann verður ikki tikin.
OMR


text:
Ein future er ein standard avtala um keyp ella sølu av einum ávísum aktivi í eini ávísari nøgd til ein prís, sum er avtalaður frammanundan, og handilin fer fram til avtalaða tíð einaferð í framtíðini. At avtalan er standard merkir, at hvør sáttmáli hevur eina ávísa upphædd, eitt ávíst undirliggjandi amboð og eina gildistíð.
Tá talan er um futures uppá rentur og/ella lánsbrøv er gildistíðin ofta triðja mikudag í mars, juni, september og desember, tær sokallaðu IMM-dagfestingarnar. Ein forward-sáttmáli er ein ikki-standardiseraður futures-sáttmáli.


text:
Høgni Hoydal
Høgni Karsten Hoydal (føddur 28. mars 1966 í Keypmannahavn) er føroyskur politikari. Foreldrini eru Gunvør og Kjartan Hoydal. Kona hansara er Hildur Hermansen, og tey eiga trý børn. Hann er útbúgvin í søgu og samskifti á lærda háskúlanum í Roskilde. Áðrenn hann gjørdist politikari starvaðist hann sum sjómaður, sum læraravikarur, og sum tíðindamaður í Sjónvarpi Føroya. Høgni Hoydal hevur givið út tvær bøkur um politisk viðurskifti. Onnur nevnist "Myten om Rigsfællesskabet", sum kom út á vári í 2000, og hin nevnist "Frælsi er ábyrgd", sum kom út stutt fyri jól sama ár.
Innihaldsyvirlit
Politisk lívsleið[rætta | rætta wikitekst]
Í 1998 varð hann valdur á ting fyri Tjóðveldisflokkin og gjørdist varaløgmaður og landsstýrismaður við ábyrgd av fullveldisætlanini, norðurlendskum samstarvi og lógarmálum. Seinni varð hann valdur til formann í Tjóðveldisflokkinum. 5. desember 2003 skrædnaði tásitandi samgonga og nýval varð útskrivað. Høgni varð afturvaldur á ting og gjørdist tá formaður í størsta flokki í andstøðu.
- 1998 - Fyrstu ferð valdur á ting, og hevur síðan tá og til 5. desember 2003 verið landsstýrismaður í lógamálum v.m og varaløgmaður.
- 2001 - Valdur í Fólkatingið, men Tórbjørn Jacobsen røkti hetta starv, meðan Høgni var landsstýrismaður.
- 2002 - Afturvaldur á ting á valinum 30. apríl.
- 2004 - Afturvaldur á ting á valinum 20. januar.
- 2005 - Afturvaldur á Fólkating.
- 2007 - Afturvaldur á Fólkating 13. november.
- 2011 - Afturvaldur á Føroya Løgting 29. oktober.[1]
Útgivið[rætta | rætta wikitekst]
- 1995 - Håb i krise (Vón í kreppu) saman við Michael Haldrup.
- 2000 - Myten om rigsfællesskabet (Mýtan um ríkisfelagsskapin).
- 2000 - Frælsi er ábyrgd.


text:
Orð og lag: Aage Samuelsen
Týtt: Kajfinn Hammer
1. Hvør er Jesus? Hvør er Hann, sum eitt sinn doyði,
sum varð misskiltur og háðaður í verð?
Er Hann tann, sum sónað hevur heimsins syndir?
Kann Hann frelsa øll, sum trúgva á Hann her?
Niðurlag: Hann er Sonur Guðs, alt vald er Honum givið,
krýndur er við miskunn Guðs og dýrdleika!
Hann er Vegurin og Sannleikin og Lívið,
og Hann rættir syndarum Sín kærleika.
2. Hvør er Hann, sum í Getsemane tók stríðið,
sum á Golgata leið krossins neyð og sút?
Hvør er Hann, sum lagdur varð í grøv ta myrku,
men hin triðja dagin livandi gekk út?
3. Takk, at Hann er tann, Hann sigur Seg at vera,
takk, at deyðans broddur nú er brotin av!
Honum tilkemur øll dýrd, øll æran, prísin
fyri frið, Hann móti heimsins syndum gav.


text:
Flogfar
Flogfar er heitið á øllum flúgvarum, sum eru tyngri enn luftin - tyrlur, sveimflogfør, drekaflogfør og flogfør við føstum veingjum og motori. Flest øll stór ferðamannaflogfør og stríðsflogfør hava jetmotorar, sum gera, at tey kunnu flúgva skjótt og høgt. Tey smáu flogførini hava oftast skrúvur. Tey eru stuttleikaflogfør ella einstaklingsflogfør. Tað eru ikki 100 ár síðan, at tey skjótastu skipini sigldu í meira enn 1 viku tvørtur um Atlantshav. Nú flúgva tey skjótastu ferðamannaflogførini teir 4 800 km í minni enn sjey tímar. Teir stóru motorarnir í stríðsflogførum gera, at tey kunnu flúgva meira enn 3 200 km/h, ella tríggjar ferðir skjótari enn ljóðið.


text:
Hjálp?
Hvussu selji eg?
Fyri at leggja vørur inn, skalt tú fara inn á bólkin har vøran skal vera, og síðan trýsta á stóra grøna knappin ovast. Minst til at fara for inn í bólkin har vøran skal vera. T.d. inná støddina um tað eru klæðir.
Hvar síggi eg fráboðanir?
Fraboðanarfunkan er ikki heilt liðug enn, men nú ber til at síggja fráboðanir við at trýsta á títt navn ovast til høgru á síðuni :)
(um ein ikki er ritaður inn, er ein bláur "Rita inn við Facebook" knappur har)
Fleiri vørur á einari mynd
Hevur tú fleiri vørur á somu mynd, ið skulu seljast hvør sær, kanst tú velja at leggja myndina út fleiri ferðir, og so skriva undir hvat á myndini bjóða verður uppá.
Hevur tú trupuleikar við at seta okkurt til sølu, at finna runt á síðu ella okkurt heilt annað? Set okkum ein spurning her: Til ber eisini at senda okkum eini privat boð umvegis facebook her.


text:
Orð og lag: Heine Lützen
1. Vit ynsktu, alt var, sum tað plagdi at vera,
og tryggleika funnu, har leiðin fyrr lá.
Men tíðirnar versna, vit svárt lívið kenna,
av sonnum nú sæst, hvat vit byggja tað á.
Niðurlag: Tíðirnar skifta, men hann er hin sami.
Umstøður broytast, men hann broytist ei.
Um tilveran myrknar, títt lív missir dæmi,
so tørvar tær ganga á hansara leið.
2. Vit ynskja og vóna, at skjótt fer at venda,
men Gud sigur okkum: Eg eri enn her!
Tryggleiki finst, tá vit tøkk kunnu senda
til hann fyri alt, sama hvønn veg tað ber.
3. Kann vera, tú kennir tín grundvøll at ridla,
men Jesus vil vísa, hvat er tær til frið.
Tí hann kemur aftur og stormin kann stilla.
Kom, ger teg til reiðar, so tú sleppur við!


text:
4. PARTUR
Tey lurtaðu eftir Satani — Hvørjar vóru fylgjurnar?
Ádam og Eva aktaðu ikki Gud, og tí doyðu tey. 1 Mósebók 3:6, 23
Eva lurtaði eftir slanguni og át av fruktini. Seinni gav hon eisini Ádami, og hann át.
Tað, sum tey gjørdu, var skeivt — tey syndaðu. Gud koyrdi tey út úr Paradísinum.
Lívið var strævið hjá teimum og børnunum. Tey blivu gomul og doyðu. Tey komu ikki í ein andaheim — tey vóru ikki til longur.
Tey deyðu eru lívleys sum mold. 1 Mósebók 3:19
Vit doyggja, tí vit øll stava frá Ádami og Evu. Tey deyðu eru hvørki før fyri at síggja, hoyra ella gera nakað. — Prædikarin 9:5, 10.
Jehova hevði ikki ætlað, at menniskju skuldu doyggja. Hann fer skjótt at geva teimum deyðu lívið aftur. Lurta tey eftir honum, fáa tey ævigt lív.
LÆR MEIRA
Hvørja ætlan hevur Gud við jørðini?
Bíblian greiðir frá, hví Gud skapti jørðina, nær líðingar halda uppat, og hvørja framtíð jørðin og tey, sum búgva á henni, hava.
Hvør vón er fyri tey deyðu?
Hvat hendir okkum, tá ið vit doyggja? Fara vit nakrantíð at síggja okkara kæru aftur?


text:
Skalt tú keypa ella byggja hús, hevur tú møguleika at taka Bústaðarlán.
Rentan á Bústaðarláni er skiftandi og verður ásett eftir gongdini á fíggjarmarknaðinum. Tískil kann rentan hækka, og tá er neyðugt at hava pláss í fíggjarætlanini.
Annuitetslán ella seriulán
Sethúsafíggingin verður antin veitt sum annuitetslán ella seriulán. Við annuitetsláni hevur tú eins stór mánaðarlig lánsgjøld øll árini. Við seriuláni hevur tú fastar avdráttir, men gjøldini fyri rentur minka hvørt ár í samsvari við restskuldina.
Vit hjálpa tær við at gera møguleika til veruleika við eini heildarfígging, sum er lagað eftir tínum tørvi.
Bíligari bústaðarlán við Nordik360
Tá tú savnar tíni fíggjarviðurskifti í BankNordik og gerst Nordik360-kundi, fært tú lagaligari rentur og møguleika fyri einum bústaðarláni við sera góðari rentu. Les meira um Nordik360 her
.


text:
Orð og lag: Robert Sterling Arnold
Týtt: Jákup Olsen
Upprunaheiti: No tears in heaven
1. Ei tár hin morgun
í himmalborgum,
dýrd bert og sælu eygað sær.
Ei kennist tregi,
alt verður gleði,
tá øll tey frelstu finnast har.
Niðurlag: Ei tár (í Himli har), ei tár (ei sorg har nær),
pína og sorg ei vera meir.
Ei tár (í Himli har), ei tár (ei sorg har nær),
uppi har tár ei verða fleir.
2. Dýrdin mær bíðar,
gullgøtur fríðar,
ævigur dagur rísa skal.
Jesus vit síggja
í staðnum nýggja,
sorgin er flýdd og sál mín sæl.


text:
På billedet fra venstre: Helena Dam á Neystabø, forkvinna í mentamálanevnd Tórshavnar býráðs, Pernille Rostgaard Olsen, juridiskur assistentur hjá Koda/Gramex, Heðin Mortensen, borgarstjóri, og Sigurð Ólason Vang, mentamálaleiðari
Koda hevur gjørt avtalu við Tórshavnar Kommunu, ið tryggjar, at tað framyvir verður goldið, tá tónleikur verður nýttur stovnum, skúlum og ítróttarøkjum hjá kommununi, til gleði og gagn hjá teimum tónaskøldum og lagasmiðum, ið hava skrivað tónleikin.
Avtalan hevur við sær, at tónaskøld og lagasmiðir nú fáa viðurlag, tá teirra tónleikur t.d. verður spældur á skúlum, ellisheimum og á øðrum tiltøkum, ið Tórshavnar Kommuna skipar fyri. At upphavsmenninir fáa viðurlag er sjálvandi treytað av, at tey, ið framføra, minnast til at rapportera konsertir og tiltøk til Koda.
Anders Lassen, stjóri í Koda, sigur:
”Vit eru sera fegin um avtaluna við Tórshavnar Kommunu. At Tórshavnar Kommuna hevur átikið sær gera eina samlaða avtalu er rós vert, tí avtalan tryggjar at goldið verður fyri allan tann tónleik, ið verður nýttur. Hetta er eisini til stóran gagn hjá brúkarunum, ið nú hava fríar teymar til at brúka allan tann tónleik, teimum lystir, í komandi tiltøkum. Og tað verður til gleði og gagn hjá teimum tónaskøldum og lagasmiðum, ið hava skrivað tónleikin”.
Tórshavnar Kommuna er fyrsta kommunan, ið hevur gjørt eina so víðfevnandi avtalu – eisini um donsku kommunurnar verða tiknar við. Í fjør varð ein minni avtala gjørd við Tvøroyrar Kommunu, og í løtuni eru samráðingar við fleiri kommunur um tónleikaavtalur.


text:
Aril Edvardsen
Aril Edvardsen (15. november 1938 – 6. september 2008) var ein av kendastu evangelistunum í Norðurlondum, stovnarin av Troens Bevis og leiðari hjá samkomuni í Kvinesdal. Aril Snorre Edvardsen varð føddur 15. novembur 1938 í Kvinesdal í Norra. Seytjan ára gamal giftist hann við Kari, sum var floksfelagi hansara í barnaskúlanum. Tá Kari lá á sjúkrahúsi og átti elstu dóttir teirra, fór Aril á møti saman við einum vini sínum. Á hesum møti møtti hann Jesusi. Serliga er hann kendur gjøgnum felagsskapin Troens Bevis Verdens Evangelisering, sum hann setti á stovn í 1965.
Aril Edvardsen er sera kendur í Føroyum, men eisini um at kalla allan heim. Hann var sera virkin sum evangelistur serliga rættað móti londum í triðja heiminum. Hann hevur arbeitt í Afrika og India í yvir 50 ár og er helst kendasti predikantur í Noregi. Hann stovnaði Troens Bevis Verdens Evangelisering í 1965, sum millum annað sendir kristið útvarp í fleiri enn 200 londum. Í Noregi hevur hann verið mest sentrali persónurin í pinsameinigheitini, og alment ein sera nógv umrøddur persónur, serliga orsakað av síni konservativu bíbliufatan. Aril Edvardsen var staddur í Mombasa í Kenja, nú hann doyði. Aril hevur havt fleiri blóðtøppar í hjartanum. Hann varð 69 ára gamal.


text:
Hosni Mubarak
Muhammad Hosni Said Mubarak (føddur 4. mai 1928), vanliga bert umrøddur sum Hosni Mubarak, var fjórði forseti Egyptalands. Han tók við sum forseti hin 14. oktober 1981 eftir Anwar Sadat eftir at hesin varð myrður hin 6. oktober 1981. Tann 11. februar 2011 fór Hosni Mubarak frá sum forseti Egyptalands eftir 18 dagar við ógvusligum mótmælum og uppreistri í landinum. Sum forseti fyri Egyptaland var hann sæddur sum ein av teimum maktmiklastu leiðarunum í miðeystri. Hann var kendur fyri sína moderatu meining um Ísrael-Palestina konfliktina og var ofta við í samráðingum millum báðar síðurnar.


text:
Yellowstone National Park
Yellowstone National Park er tann fyrsta tjóðarlundin í USA og eisini tann fyrsta tjóðarlundin í øllum heiminum. Størsti parturin av tjóðarlundini liggur í Wyoming, men hon røkkur eisini heilt inn í Idaho og Montana. Hon varð grundað í mars 1872 [1]. Náttúruvakra friðaða økið er fult við djóralívi; har liva bæði bisonoksar, úlvar, krúnhjørtar, bjarnir, elgar og nógv onnur.
Undir stóru og flottu Yellowstone National Park er Yellowstone Caldera. "Caldera" merkir kókandi pottur. Ja, við heimsins størstu tjóðarlund liggur eisini heimsins størsta eldgos, ið brádliga er byrjað at prutla aftur. Vísindamenn hava spátt, at eldgosið í væl umtóktu tjóðarlundini fer at goysa aftur í nærmastu framtíð. Eldgosið hevur goyst tríggjar ferðir tey seinastu tvær milliónir árini, og skjótt verður kanska fjórðu ferð. Um tað hendir, fer ikki at bera til at búgva á tveimum triðingum av landinum í Norðuramerika. Um tað fer at goysa, verður lava sprænd langt upp í luftina, og eitt tjúkt lag av eitrandi øsku fer at leggja seg allastaðni. Um Yellowstone Caldera fer at goysa aftur, fer tað at ávirka allan heimin.


text:
Brendan
Sankta Brendan (* umleið 489, † umleið 580)
So tíðliga sum í 6.-7. øld sigldu frómir írskir menn í skinnbátum, curragh, víða um høvini við bretsku oyggjarnar, og komu langt til havs til fjarlagdar oyggjar. Endamálið var millum annað støð, har teir í friði og einsemi kundu liva fyri sína kristnu trúgv. Tiltikin er Sankta Brandan, ið ferðaðist í samfull níggju ár um høvini og kanska kom so langt sum til Amerika.
Brandanus, ábáti og játtari, varð borin í heim í Írlandi umleið 489, doyði umleið 580 í kleystrinum Clonfert, eitt av mongum kleystrum, ið hann skuldi hava grundað. Í halgisøgu frá 900- ella 1000 árunum, Navigato Sancti Brendani, sum finst í mongum handritum, verður greitt frá hesi ferð:
- Mangastaðni møttu teir kristnum einabúgvum og nutu blíðskap, m.a. á grannaoyggjunum Seyðaoynni og Fuglaparadísinum. Nærindis teimum var ein grýtut berlig oyggj, har drógu teir bátin upp og kyndu bál at kóka kjøt, teir høvdu fingið frá einum manni á Seyðaoynni. Men tá ið potturin kókaði, fór oyggin at skelva og røra seg, og munkarnir máttu draga bátin sum skjótast og sleppa sær burtur haðani.
- Hetta var ikki ein oyggj, men ein stórhvalur og teir sóu hann svimja avstað við bálinum á baki. Ferðin vestureftir gekst ikki væl, fleir mánaðir rókust teir á havinum, lendu á mongum løgnum oyggjum og endaðu aftur á Seyðaoynni. Men teir løgdu aftur til brots, sigldu í 40 dagar og komu umsíður gjøgnum tjúkkan mjørka til tað stóra landið, har frukttrø vuksu víða hvar.
Søgumenn hava sum vera mann verið ójavnir á máli um, hvussu hendan halgisøga skuldi tulkast. Summir vilja vera við, at Brandan kom bæði til Føroya og Íslands, kanska eisini til Grønlands og Amerika, teir flestu munnu ivast í, um nakað grundarlag er fyri slíkari giting - bretsku oyggjarnar eru mangar.
Írski søgugranskarin og sjómaðurin Tim Severin, var millum teirra, ið helt, at søgan um Brandan var meira enn vanlig hugfloygd miðaldarlig søga, full av undurverkum og ótrúligum tilburðum. Har mundi vera ein kjarni av sannleika, ið gjørdi tað sannlíkt, at írar høvdu verið í Amerika 1000 ár undan Kolumbus og 400 ár undan Leivi Hepna.
Til tess at prógva, at ein slík ferð yvir Atlantshav veruliga kundi gerast við opnum skinnbáti, helt hann í 1976 av stað saman við fýra monnum á einum fari, ið var smíðað nágreiniliga sum tey høvdu verið gjørd fyri 1500 árum síðan. Á leiðini løgdu teir inn í Føroyum, har Severin helt, at Seyðaoyggin og Fuglaparadísið mundu vera. Ein av manningini var føroyingur, Tróndur Patursson, listamaður úr Kirkjubø.
Um veturin varð steðgað í Íslandi, og várið eftir varð hildið fram vestureftir. Hetta var tann hættisligasti parturin av túrinum, teir komu í illveður og ís. Men eftir at hava verið 50 samdøgur á sjónum og siglt ein tein uppá 3.500 fjórðingar um Atlantshav, nomu teir land í Nýfundlandi.
Kelda[rætta | rætta wikitekst]
- Faroestamps.fo (Public Domain)


text:
Alt uttandura
Sp/f Hjálpirót er ein fyritøka við fjølbroyttum virksemi. Vit gera so at siga alt uttandura – grønt sum grátt. Alt frá urtagarðsarbeiði til salting og kavarudding.
Hjálpirót er ein fyritøka, sum er kend fyri at gera dygdararbeiði í sambandi við urtagarðar og grøn øki kring landið. Fyritøkan var stovnað í høvuðsstaðnum í 1987. Vit hava alla tíðina lagt stóran dent á, at arbeiðið verður væl úr hondum greitt. Samanumtikið ber til at siga, at arbeiðið fevnir um ráðgeving, nýgerð og røkt. Vit veita tænastur innan alt urtagarðsvirksemi bæði til privatfólk, fyritøkur og almennar stovnar. Vit gera so at siga alt uttandura arbeiði, eisini viðlíkahaldsarbeiði sum at lúka, sláa gras, klippa hekk og skera trø.
Tóshavnar Býráð fær nýggja trappu og nýtt tún.
myndir frá arbeiðnum at gera trappuna og túnið hjá Tórshavnar býráð.


text:
Finna (talv)
Finnan er minsta og veikasta talvfólk í talvi. Í fyrstuni hevur hvør telvari átta finnur.
Innihaldsyvirlit
Gongulag[rætta | rætta wikitekst]
Finnan gongur eitt fet beint fram, tó fyrstu ferð kann hon fara tvey fet fram. Hon hevur ikki loyvi at bakka. Finna kann ikki drepa beint fram.
Tá finnan drepur[rætta | rætta wikitekst]
Tá ið finna drepur, kann hon bara gera tað á skák. Hon kann ikki drepa beint fram. Her kann finnan á c5 drepa antin rókin ella riddaran, ella hon kann fara beint fram á c6. Finnan á f3 kann ikki fara á e4 ella g4 her.
Í framlopi[rætta | rætta wikitekst]
Finna kann drepa aðra finnu í framlopi, t.e. tá ið finna hjá mótpartinum leikar tvey fet fram upp á síðuna av tínari finnu, kanst tú drepa hana á skák, men tað skal verða gjørt beinanvegin, tú eigur leik. Á myndini hevur svartur júst leikt finnuna av c7 á c5, og nú kann hvítur leika sína finna av d5 á c6 og taka finnuna á c5 burtur. Hann kann ikki bíða, til hann eigur leik aftur.
Finnan annars[rætta | rætta wikitekst]
Tá ið finna kemur fram á áttanda rað, skal hon verða býtt um við annað fólk í sama liti í sama leiki, hon kemur fram, tó ikki til kong. Mest vanligt er at býta um við frúgv, tí hon er so sterk, men onkuntíð verður býtt um við riddara, tí hann hevur so serligt gongulag.


text:
Halda Jehova vitni, at tey hava ta einastu sonnu trúnna?
Tey, sum taka sína trúgv í álvara, eiga at vera sannførd um, at Gud og Jesus góðtaka hana. Hví skuldu tey annars havt ta trúnna?
Jesus helt ikki, at ymiskir átrúnaðir bert eru ymiskir vegir til frelsu. Nei, hann segði: „
Portrið er trongt, og vegurin er smalur, sum førir til lívið, og tey eru fá, sum finna hann.“ (Matteus 7:14) Jehova vitni halda, at tey hava funnið tann vegin. Annars høvdu tey leitað sær eftir eini aðrari trúgv.
LÆR MEIRA
Hvat fer at henda átrúnaðunum í heiminum?
Fer tað nakrantíð at vera so, at øll eru sameind um at tilbiðja hin einasta sanna Gud?


text:
Stóra arktiska ráðstevnan Arctic Circle var hildin í Reykjavík síðsta vikuskifti, og har vóru øll vælkomin: Stjórnarleiðarar, tingformenn, kommunalpolitikarar, vinnulívsfólk, granskarar, lesandi og mótmælisfólk.…
By on Erla Brekkustova October 17, 2013
Onki er at ivast í, at neyðugt eisini er við tiltøkum á ferðsluøkinum skulu vit minka munandi um okkara útlát av vakstrarhúsgassum, og yvirhøvur…
By on Erla Brekkustova March 27, 2009
Á vísindaligu veðurlagsráðstevnuni í Keypmannahavn 10.-12. mars vísti Hjálmar Hátún á einum uppslagi (poster, sí myndina til vinstru) arbeiði, sum Fiskirannsóknarstovan saman við øðrum…
By on Erla Brekkustova March 18, 2009
Veðurlagið her um okkara leiðir er treytað av havstreymunum kring okkum. Onkur klimamodell benda á, at mannaskapta upphitingin kann fáa havstreymarnar at gerast munandi…
By on Erla Brekkustova March 18, 2009


text:
Uttanlandsnevndin boðar nú frá, at hava viðgjørt málið viðvíkjandi tagnarskyldu í sambandi við ráðførsluna um ásetan av føroyskari svartkjaftakvotu og norðhavssildakvotu fyri 2017. Uttanlandsnevndin vil vísa á, at nevndin tekur trúnaðarupplýsingarnar í størsta álvara
Staðfestast kann, at upplýsingarnar, sum fjølmiðlar vísa til, ikki eru komnir frá Uttanlandsnevndini.
Brævið er undirskrivað av Annitu á Fríðriksmørk, formanni
BankNordik hevur stovnað BankNordik-savnið og samstundis givið nýstovnaða savninum 626 listaverk í gávu. Savnið skal umsita, varðveita og sýna fram tey mongu listaverkini, sum bankin hevur keypt gjøgnum árini, umframt menna listasavnið og føroyska list.
BankNordik-savnið er skipað sum ein sjálvsognarstovnur, og BankNordik letur savninum 626 listaverk til ognar. Verkini eru virðismett til 5.040.000 kr. Umframt listaverkini letur bankin savninum 250.000 kr. í byrjanarpeningi og 150.000 kr. til árliga raksturin í 2017, 2018, 2019, 2020 og 2021.
“Vit hava tikið stig til at stovna BankNordik-savnið, til tess at fleiri kunnu fáa gleði av listaverkunum. Listagoymslan hjá bankanum er so mikið stór, at øll listin als ikki rúmast á bankadeildum og í bygningum okkara kring landið. Tí hava verkini ikki fingið ta sjónligheit, sum tey av røttum hava uppiborið, og hetta vilja vit nú broyta. Við nýggja BankNordik-savninum tryggja vit, at listin kemur til sín rætt og verður umsitin og viðlíkahildin á tryggan og virðiligan hátt,” sigur Árni Ellefsen,forstjóri í BankNordik.
Endamálið við savninum er at geva øllum áhugaðum atgongd til at síggja áhugaverdu listina. BankNordik-savnið fer m.a. at skipa fyri sersýningum og læna listaverk út til søvn umframt almennar og privatar stovnar. Ætlandi verða listaverkini bæði sýnd fram á framsýningum í Føroyum og uttanlands, og harvið kunnu verkini fáa nýtt lív og skapa gleði fyri øll, sum hava áhuga fyri list.
BankNordik-savnið hevur fýra stýrislimir, ið gera uppskot til árligu skránna fyri virksemið hjá stovninum. Stýrið er sett saman soleiðis, at tað bæði umboðar kunnleika um føroyska list og innlit í fíggjar- og handilslig viðurskifti. BankNordik velur formannin, og Føroya Kommunufelag, Føroya Arbeiðsgevarafelag og LISA velja hvør sín stýrislim. Í stýrinum eru Helgi A. Fossádal, formaður, Jákup Simonsen, vegna Føroya Kommunufelag, Árni Winther, vegna Føroya Arbeiðsgevarafelag og Edward Fuglø, vegna LISA.
Umframt at umsita og varðveita tey 626 listaverkini, sum bankin letur, er endamálið við BankNordik-savninum eisini at menna savnið og stuðla menningini av føroyskari list. Stýrið kann eitt nú velja at selja listaverk og brúka sølupeningin til keyp av nýggjum listaverkum. Listaverkini, sum Føroya Landsstýri sambært avtalu við BankNordik hevur forkeypsrætt til, eru ikki partur av BankNordik-savninum.
Tíðindaskriv frá Lindini: 21. januar 17 ára stuðulsdagur
Nú leygardagin 21. januar hevur Lindin stórt stuðulstiltak. 17 ár eru liðin, síðani Lindin tann 21. januar í 2000 byrjaði at senda gleðiboðskapin um Jesus Kristus til fólk í Føroyum. Við 13 sendarum røkkur Lindin í dag umleið 90 % av landinum. Sent verður allar vikudagar, alt samdøgrið. Frá fyrsta sendidegi hava trúgvir stuðlar og afturvendandi stuðulsdagar fíggjað allan raksturin av Lindini. Stuðulin er árliga áleið 1,6 mill. Umleið 50 fólk, flestu teirra sjálvboðin, eru onkusvegna virkin í Lindini. Alt hetta ber til, tí so nógv standa saman um Lindina.
Stóri stuðulsdagurin nú leygardagin 21. januar byrjar kl. 14.00, har sent verður beinleiðis úr Norðurstreymoy, Eysturoynni og útvarpstovuni í Havn og hildið verður á, líka til høvuðsvinningurin, verður drigin kl. 23.00. Eins og undanfarin ár verða útvarpsprát við gestir og millum kl. 15 og 19 verður sent frá Norðurstreymoy.
Kl. 19.30 verður konsert í Kelduni í Skálafirði við m.a. M.C. Restorff, Jórun Pólsdóttir, Glæma, Maria á Lakjuni og Lovsangsbólkur úr Lívdini v/ Barbara og Noe Chaparro. Seinni út á kvøldið verður sent úr Havn. Vinningar verða lutaðir út gjøgnum dagin til tey, ið stuðla Lindini fast ella geva eina gávu, har høvuðsvinningur er 2 gávubrøv á 5000 kr. frá Fonn Flog.
Lagt verður upp til ein stuðulsdag við serligum dámi og – upplivingum.
Høvi verður hjá lurtarum at tekna seg sum stuðul hjá Lindini, hækka stuðulin ella lata eina gávu. Tað kann gerast á heimasíðuni www.lindin.fo ella við at ringja til Lindina sama dag, har fólk verður at taka telefonina. Tlf. 321377 og SMS 521377.
Amnesty hevur latið gjørt eina hugburðskanning um hugburðin millum føroyingar um flóttafólkaspurningin.
Kanningin vísir, at føroyingar í stóran mun taka undir við (83% eru samd/partvís samd um), at fólk eiga at kunna leita sær friðskjól í øðrum londum fyri at sleppa undan kríggi og forfylging. Og heili 77% eru samd ella partvís samd í, at Landsstýrið átti at gjørt meira fyri at hjálpa flóttafólkum, sum flýggja undan kríggi og forfylging. Vit spurdu eisini um, hvussu nær persónliga fólk vilja taka ímóti fólkum, sum flýggja undan kríggi og forfylging. Og til henda spurning svaraðu heili 80%, at tey høvdu latið tey búð í Føroyum. Harav fleiri enn 50% høvdu latið tey búð í býnum/bygdini, grannalagnum ella heima hjá viðkomandi.
Eitt nærri yvirlit yvir spurningar og svar kunnu síggjast í viðheftu kanning. Her ber m.a. til at hyggja eftir kyni, aldur og hvar í landinum fólkini, sum hava svarað, búgva.
FØROYINGAR ERU KLÁRIR AT GERA MEIRA
Hesi tøl fortelja okkum, at føroyingar eru klárir at umrøða spurningin um, hvussu Føroyar kunnu hjálpa meira. Amnesty meinar, at tíðin er komin til at Landsstýrismaðurin tekur málið til umrøðu á Føroya Løgtingi, soleiðis at Føroyar taka eina almenna støðu, og soleiðis at vit kunnu leggja langtíðarætlanir.
Amnesty fer í 2017 at umrøða evnið og skipa fyri upplýsandi tiltøkum har flóttafólkaspurningurin verður umrøddur, tí tað er avgerandi at spurningur verður viðgjørdur á einum upplýstum grundarlagið, eins og tað eisini er týdningarmikið, at allir partar og allar røddir verða hoyrdar í tilgongdini.
Tað er Gallup Føroyar, sum hevur gjøgnumført kanningina har fleiri enn 500 fólk kring landið eru spurd. Spurningarnir eru orðaðir eftir eini altjóða kanning hjá Amnesty, og tí kunnu tølini samanberast við hugburðin hjá fólkum í 27 øðrum londum. Í hesi samanbering eru føroyingar ímillum tey lond, sum ligga ovast og í størstan mun ynskja at hjálpa fólkum, sum flýggja undan kríggi og forfylging.
Sí tølini fyri hini 27 londini her:
https://amnestysgprdasset.blob.core.windows.net/media/12806/amnesty-refugees-welcome-survey_globescan-topline-report_may2016_embargoed.pdf
Í Radaranum í KVF í kvøld segði Poul Michelsen at arbeitt verður við at lýsa málið, soleiðis at málið kann fáa eina politiska viðgerð, og í morgin hósdagin 19. januar fer Poul Michelsen á fund við Inger Støjberg um flóttafólkaspurningin.
Fjórða ársfjórðing 2016 var brúkaraprístalið 117,3, samanborið við 116,4 sama ársfjórðing í 2015. Hetta er árligi prísvøksturin, og var hann sostatt 0,8 prosent. Tað er fyrstu ferð síðan fyrsta ársfjórðing í 2013, at árligi prísvøksturin hevur verið positivur. Hesi seinastu sløku fýra árini frammanundan hevur árliga prísbroytingin nevniliga ligið millum 0,0 og -2,0 prosent.
Tað upplýsir Hagstovan
Og tað merkir helst at matvørurnar gerast dýrari eins og alt annað
Annita á Fríðriksmørk er forkvinna í Løgtingsins Uttanlandsnevnd
Tey slatra í Uttanlandsnevnidni hóast tey hava tagnarskyldu og tað harmar forkvinnuna, Annitu á Fríðriksmørk - eins og løgtingsformannin, sum meinar at slíkt eigur ikki at koma fyri í politsku skipanini.
Tað er sjálvandi vanligt at Uttanlandsnevndinin viðger mál í trúnaði, men eitt skjal um uppsjóvarfisk hevur ligið alment úti á Norðlýsinum og her hevur onkur limur slatrað.
Uttanlandsnevndin er samansett av limum úr samgongu og andstøðu
Kaj Leo Johannesen ið er næstformaður í nevndini segði í samrøðu við Kringvarpið í dag, at hann fór at taka spurningn um tangarskyldu upp í nevndini.


text:
Sebra
Sebra (frøðiheiti - Equus zebra) er slag av hvít- og svartrondutum afrikonskum villrossi. Einasta ronduta dýrið í rossaættini er sebran. Hóast allar sebrur líkjast, so hevur hvør sebra serstaka svarthvíta litseting. Eins og rossini ganga sebrur í flokkum, men ungu sebragreðingarnir eru stakir, til teir eru fullvaksnir. Fullvaksnir berjast teir um ryssuflotarnar. Tá ið sebra rennur undan ránsdýrum, til dømis leyvu, rennur hon einar 65 km um tíman. Sebrur ganga vanliga millum gnýur, so flokkurin verður størri. Eingin veit, hví sebrur hava rípur, men tað er kanska fyri at ørkymla ránsdýrini ella kanska fyri hitastillingina. Hvør einstøk sebra hevur sítt eyðkenda rípumynstur.
Sebra heldur til á stóru grasfløtunum í Afrika, savannuni.


text:
KAPITTUL SEYTJAN
Eg eri tænastukvinna Jehova
1, 2. (a) Hvørja heilsan fekk Maria frá einum fremmandum? (b) Hvussu stóð Maria við eitt vegamót?
MARIA hugdi við víðopnum eygum at gestinum, ið kom á gátt hjá henni. Hann spurdi ikki eftir pápa ella mammu hennara. Hann var komin at vitja hana! Hann kundi ikki vera úr Nazaret, tað var hon vís í. Í einum lítlum býi sum hennara sást, tá ið fremmand vitjaðu. Hesin hevði líkst burturúr, líkamikið hvar hann fór. Mátin, hann heilsaði upp á Mariu, var púra fremmandur fyri hana. Hann segði: „Heil, tú náðaða! [Jehova] er við tær!“ — Les Lukas 1:26-28.
2 Soleiðis byrjar bíbilska frásøgan um Mariu, dóttur Eli, úr býnum Nazaret í Galilea. Tá ið vit hitta Mariu, stendur hon so at siga við eitt vegamót. Hon var trúlovað og skuldi giftast við Jósefi, træsmiðinum. Hann var eingin ríkur maður, men ein maður, sum hevði sterka trúgv á Gud. So tað tóktist, sum hennara lívsleið longu var løgd til rættis — hon skuldi liva eitt einfalt lív, har hon fór at stuðla manni sínum, Jósefi, og saman við honum uppala børnini, ið tey fóru at fáa. Men knappliga stóð hon har við einum gesti, sum bar henni eina uppgávu frá Gudi, eina ábyrgd, ið fór at broyta lívið hjá henni.
3, 4. Hvat mugu vit skúgva til viks, tá ið vit skulu læra Mariu at kenna, og hvat skulu vit heldur leggja okkum eftir at kanna?
3 Tað kemur óvart á nógv, at Bíblian ikki fortelur okkum so nógv um Mariu. Hon fortelur okkum lítið um hennara uppvøkst, minni um hennara persónleika og als einki um hennara útsjónd. Men vit kunnu kortini fáa nógv burtur úr tí lítla, sum Guds orð sigur um hana.
4 Skulu vit læra Mariu at kenna, mugu vit skúgva til viks nógvar av teimum áskoðanunum, sum átrúnaðir hava borið fram um hana. Latið okkum gloyma tær óteljandi myndirnar, ið eru gjørdar av henni, sum til dømis málningar og standmyndir. Latið okkum eisini gloyma átrúnaðarligu lærurnar, sum hevja hesa eyðmjúku kvinnuna upp og geva henni so tignarlig heiti sum „Móðir Guds“ og „Himmaldrotning“. Latið okkum heldur kanna tað, sum Bíblian í roynd og veru sigur um hana. Hon gevur okkum dýrabart innlit í hennara trúgv og vísir, hvussu vit kunnu taka eftir henni.
Ein eingil vitjar
5. (a) Hvat kunnu vit læra um Mariu, tá ið vit hugsa um, hvussu heilsanin hjá Gabrieli ávirkaði hana? (b) Hvat týdningarmikið kann frásøgan um Mariu læra okkum?
5 Gesturin hjá Mariu var ikki nakað menniskja. Tað var eingilin Gabriel. Tá ið hann rópti Mariu „tú náðaða“, ’fall ræðsla á hana av orðum hansara, og hon hugsaði um, hvat henda heilsanin mundi hava at týða’. (Luk. 1:29) Hjá hvørjum hevði hon funnið náði? Maria væntaði ikki, at menniskju skuldu vísa henni nakran serligan heiður. Men eingilin tosaði um, at Jehova Gud hevði tokka til hennara, og tað hevði týdning fyri hana. Kortini var hon ikki stolt og helt seg hava tokka Guds. Frásøgan um Mariu lærir okkum, at vit eiga at stremba eftir at fáa tokka Guds og ongantíð stolt ganga út frá, at vit longu hava hann. Gud stendur teimum stoltu ímóti, men hann elskar og stuðlar teimum eyðmjúku. — Ják. 4:6.
Maria var ikki stolt og helt seg hava tokka Guds
6. Hvønn framíhjárætt bjóðaði eingilin Mariu?
6 Mariu fór at tørva ein slíkan eyðmjúkleika, tí eingilin bjóðaði henni ein so stóran framíhjárætt, at tað næstan var óskiljandi. Hann greiddi henni frá, at hon skuldi eiga eitt barn, sum fór at verða tað týdningarmesta menniskjað nakrantíð. Gabriel segði: „Gud [Jehova] skal geva Honum hásæti Dávids, faðirs Hansara. Hann skal vera kongur yvir húsi Jákups allar ævir, og ikki skal vera endi á kongadømi Hansara.“ (Luk. 1:32, 33) Maria hevði ivaleyst hoyrt um lyftið, sum Gud hevði givið Dávidi meira enn túsund ár frammanundan — nevniliga tað, at ein av hansara eftirkomarum skuldi stjórna um ævir. (2 Sám. 7:12, 13) So sonur hennara skuldi verða tann Messias, sum Guds fólk í øldir hevði bíðað eftir.
7. (a) Hvat avdúkaði Maria um seg sjálva við spurninginum, hon setti einglinum? (b) Hvat kann frásøgan um Mariu læra ungfólk í dag?
7 Haraftrat segði eingilin, at sonur hennara skuldi „kallast Sonur hins Hægsta“. Hvussu kundi ein kvinna, eitt menniskja, bera Guds son undir belti? Hvussu kundi Maria yvirhøvur verða við barn? Hon var trúlovað Jósefi, gaman í, men tey vóru ikki gift enn. Tað fekk hana at spyrja: „Hvussu kann hetta verða, við tað at eg veit ikki av manni?“ (Luk. 1:34) Legg til merkis, at eingin feril av skomm var at hóma hjá Mariu, tá ið hon nevndi, at hon var moyggj. Hon virðismetti tvørturímóti sín reinleika. Í dag hava nógv ung ongan hug at bíða við at fara í song við onkrum fyrstu ferð og eru skjót at halda tey fyri gjøldur, sum velja at bíða. Heimurin er sanniliga nógv broyttur. Men Jehova er ikki broyttur. (Mal. 3:6) Eins og á døgum Mariu virðismetir hann tey, sum fylgja hansara siðareglum. — Les Hebrearabrævið 13:4.
8. Hvussu kundi Maria, hóast hon var ófullkomin, eiga eitt fullkomið barn?
8 Hóast Maria var ein trúfastur tænari hjá Gudi, var hon eitt ófullkomið menniskja. So hvussu kundi hon fáa eitt fullkomið barn, son Guds? Gabriel greiddi frá: „Heilagi Andin skal koma yvir teg, og kraft hins Hægsta skal skugga yvir teg; tí skal eisini hitt heilaga, ið føtt verður, kallast Sonur Guds.“ (Luk. 1:35) At nakað er heilagt, vil siga, at tað er reint og ódálkað. Vanliga arva børn ófullkomileikan hjá foreldrunum. Men í hesum førinum fór Jehova at gera eitt einastandandi undur. Hann fór at flyta lívið hjá soni sínum úr himli til lívmóðurina hjá Mariu og síðani brúka sína virksomu kraft, ella heilaga anda, til at „skugga yvir“ Mariu, og harvið verja barnið fyri at verða dálkað av synd. Trúði Maria lyftinum, sum eingilin bar henni? Hvussu svaraði hon?
Maria svarar Gabrieli
9. (a) Hví fara nógv skeiv, tá ið tey ikki vilja trúgva frásøguni um Mariu? (b) Hvussu styrkti Gabriel Mariu í trúnni?
9 Nógv, harímillum nakrir gudfrøðingar í kristinheiminum, hava ilt við at trúgva, at ein moyggj kundi eiga eitt barn. Hóast teirra longu útbúgving skilja teir ikki tann einfalda sannleikan, sum Gabriel bar fram: „Einki er Gudi ómøguligt.“ (Luk. 1:37) Maria trúði tí, Gabriel segði, tí hon var ein ung kvinna við sterkari trúgv. Men hon var kortini ikki góðtrúgvin. Eins og øll skilagóð menniskju tørvaði Mariu prógv at grunda sína trúgv á. Gabriel var fúsur at geva henni fleiri prógv. Hann fortaldi henni um ta eldru skyldkonuna Elisabet, ið leingi hevði verið kend sum ein ófruktbør kvinna. Gud hevði á undursaman hátt latið hana verða við barn.
10. Hví var støðan hjá Mariu ikki løtt, hóast tað var ein stór æra at bera Guds son í heim?
10 Hvat fór Maria at gera? Hon hevði fingið eina uppgávu og prógv um, at Gud fór at gera alt, sum Gabriel hevði sagt. Hóast tað var ein stór æra at bera Guds son í heim, var støðan ikki løtt hjá Mariu. Hon var jú trúlovað Jósefi. Mundi hann vilja gifta seg við henni, tá ið hann fann út av, at hon var við barn? Og uppgávan í sjálvum sær kendist helst sum ein ræðandi ábyrgd. Hon skuldi hava lívið hjá tí dýrabarasta av øllum Guds skapningum undir belti — hansara egna elskaða son! Hon skuldi taka sær av honum, meðan hann var eitt hjálparleyst pinkubarn og ansa eftir honum í einum óndum heimi. Sanniliga ein stór ábyrgd!
11, 12. (a) Hví aftraðu sjálvt sterkir, trúfastir menn seg av og á við at átaka sær avbjóðandi uppgávur frá Gudi? (b) Hvat avdúkaði Maria um seg sjálva við svarinum, hon gav Gabrieli?
11 Í Bíbliuni eru dømi um, at sjálvt sterkir, trúfastir menn av og á aftraðu seg við at átaka sær avbjóðandi uppgávur frá Gudi. Móses bar seg undan við, at hann ikki var nakar orðkringur maður og tí ikki kundi vera talsmaður Guds. (2 Mós. 4:10) Jeremias segði, at hann var „so ungur“, ov ungur at taka á seg uppgávuna frá Gudi. (Jer. 1:6) Og Jónas rýmdi undan síni uppgávu! (Jón. 1:3) Hvussu við Mariu?
12 Sjálvt í dag kenna nógv fólk hennara eyðmjúka og lýdna svar. Hon segði við Gabriel: „Eg eri tænastukvinna [Jehova] — mær verði, sum tú hevur sagt!“ (Luk. 1:38) Ein tænastukvinna hevði minst at týða millum tænastufólkini; harri hennara ráddi fullkomiliga yvir lívi hennara. Soleiðis metti Maria Harra sín, Jehova. Hon visti, at hon var trygg í hansara hondum, at hann er trúfastur ímóti teimum, sum eru trúføst ímóti honum, og at hann fór at signa hana, um hon legði alla orku í hesa avbjóðandi uppgávuna. — Sl. 18:26.
Maria visti, at hon kundi kenna seg trygga í hondum Jehova
13. Hvussu kann frásøgan um Mariu gagna okkum, um tað, sum Gud biður okkum gera, tykist torført ella enntá ógjørligt?
13 Av og á biður Gud okkum gera nakað, sum í okkara eygum kann tykjast torført ella enntá ógjørligt. Men í sínum orði gevur hann okkum nógvar orsøkir til at líta á hann og leggja okkara lív í hansara hendur eins og Maria. (Orðt. 3:5, 6) Gera vit tað, lønir hann okkum, og okkara trúgv verður sterkari.
Maria vitjar Elisabet
14, 15. (a) Hvussu signaði Jehova Mariu, tá ið hon vitjaði Elisabet og Zakarias? (b) Hvat vísa orðini hjá Mariu í Lukas 1:46-55 um hana?
14 Tað, sum Gabriel segði um Elisabet, hevði stóran týdning fyri Mariu. Hvør kvinna í heiminum mundi skilja støðuna hjá Mariu betur enn Elisabet? Maria skundaði sær avstað til fjallalendið í Juda, ein ferð, sum helst vardi tríggjar ella fýra dagar. Tá ið Maria kom inn um gáttina hjá Elisabet og prestinum Zakariasi, gav Jehova henni enn eitt prógv til tess at styrkja hennara trúgv. Beint sum Elisabet hoyrdi heilsanina hjá Mariu, føldi hon fostrið spæla av frøi í lívi sínum. Hon fyltist av heilagum anda og umrøddi Mariu sum „móðir Harra míns“. Gud hevði opinberað fyri Elisabet, at sonur Mariu skuldi gerast Harri hennara, Messias. Við íblástri frá Jehova rósti hon eisini Mariu fyri trúfesti og lýdni, tá ið hon segði: „Sæl er hon, ið trúði.“ (Luk. 1:39-45) Ja, alt, sum Jehova hevði lovað Mariu, fór at ganga út!
15 Nú tók Maria til orða. Tað, sum hon segði, er væl varðveitt í Guds orði. (Les Lukas 1:46-55.) Hetta er avgjørt longsta røðan hjá Mariu í bíbilsku frásøguni, og hon sigur okkum nógv um hana. Við orðum sínum vísti Maria, hvussu takksom hon var fyri, at Jehova hevði signað hana, so hon slapp at verða mamma at Messiasi. Vit síggja eisini, hvussu sterka trúgv hon hevði, tá ið hon nevndi, at Jehova eyðmýkir tey stoltu og mætu, men hinvegin hjálpir fátækum og lítið virdum, ið royna at tæna honum. Vit fáa eisini eina ábending um, hvussu stóran kunnleika hon hevði. Sambært eini meting vísti hon meira enn 20 ferðir til Hebraisku skriftirnar. *
16, 17. (a) Hvussu vístu bæði Maria og sonur hennara ein hugburð, sum vit eiga at taka eftir? (b) Hvat læra vit um vinaløg í sambandi við, at Maria vitjaði Elisabet?
16 Tað sæst týðiliga, at Maria hugsaði nógv um Guds orð. Men hon var kortini eyðmjúk og vildi heldur lata Skriftirnar tala, enn at bera sínar egnu hugsanir fram. Sonurin, sum hon bar undir belti, fór at hava sama eyðmjúka hugburð. Hann segði: „Læra Mín er ikki Mín, men Hansara, sum hevur sent Meg.“ (Jóh. 7:16) Vit mugu spyrja okkum sjálvi: ’Vísi eg somu virðing fyri Guds orði, ella taki eg míni egnu hugskot og áskoðanir framum?’ Maria hevði avgjørt tann rætta hugburðin.
17 Maria varð hjá Elisabet í umleið tríggjar mánaðir, og tær vórðu ivaleyst báðar sera lívgaðar av samveruni. (Luk. 1:56) Henda hjartanemandi frásøgan í Bíbliuni minnir okkum á, hvussu gott tað er at eiga góðar vinir. Royna vit at finna vinir, sum veruliga elska Jehova, verður okkara trúgv sterkari, og vit fáa tættari samband við Gud. (Orðt. 13:20) Tíðin var nú komin, tá ið Maria mátti fara heimaftur. Hvat fór Jósef at siga, tá ið hann fann út av, at hon var við barn?
Maria og Jósef
18. Hvat fortaldi Maria Jósefi, og hvussu tók hann tað?
18 Maria bíðaði helst ikki við fortelja, at hon var við barn, til tað sást á henni. Hon mátti tosa við Jósef um tað. Áðrenn hon tosaði við hann, hugsaði hon helst um, hvussu hesin rættvísi og gudsóttandi maðurin fór at taka tað, sum hon mátti siga honum. Kortini fór hon til hansara og segði honum alt, ið var hent henni. Sum vit helst kunnu ímynda okkum, varð Jósef sera ørkymlaður. Hann vildi fegin trúgva gentuni, sum hann var so góður við, men eftir øllum at døma hevði hon verið honum ótrúgv. Bíblian sigur okkum ikki, hvørjir tankar runnu fram fyri hann. Men vit fáa at vita, at hann ætlaði at skiljast frá henni, tí tá í tíðini var ein trúloving líka bindandi sum eitt hjúnaband. Hann vildi tó ikki gera hana til skammar fyri almenninginum, so gøla gjørdist burturúr. Tí valdi hann at skiljast frá henni í loyndum. (Matt. 1:18, 19) Tað er einki at ivast í, at Maria var kedd um at síggja Jósef vera so illa við av hesi óvanligu støðuni. Men Maria lastaði ikki Jósef fyri, at hann ikki trúði henni.
19. Hvussu hjálpti Jehova Jósefi at gera tað rætta?
19 Jehova hjálpti Jósefi at gera tað rætta. Í einum dreymi segði eingil Guds fyri honum, at tað veruliga var við einum undri, at Maria var vorðin við barn. Tað má hava verið ein lætti! Nú gjørdi Jósef tað, sum Maria hevði gjørt frá byrjan — hann gjørdi, sum Jehova vildi hava hann at gera. Hann gifti seg við Mariu, og hann gjørdi seg til reiðar at átaka sær ta einastandandi ábyrgdina at ala upp son Jehova. — Matt. 1:20-24.
20, 21. Hvat kunnu tey, sum eru gift, og tey, sum ætla sær at giftast, læra av Mariu og Jósefi?
20 Tey, sum eru gift — og tey, sum ætla sær at giftast — kunnu læra nógv av hesum unga parinum, sum livdi fyri 2000 árum síðani. Tá ið Jósef við tíðini sá, hvussu dugnalig Maria var sum kona og mamma, frøddist hann uttan iva um, at eingil Jehova hevði leiðbeint hann. Jósef man hava skilt, hvussu týdningarmikið tað er at leita sær hjálp hjá Jehova, tá ið stórar avgerðir skulu takast. (Sl. 37:5; Orðt. 18:13) Hann var ivaleyst nærlagdur og vinaligur, tá ið hann framyvir, sum høvdið í familjuni, skuldi taka avgerðir.
21 Men hvat kunnu vit so læra av, at Maria var fús at gifta seg við Jósefi? Hóast Jósef kanska í fyrstuni hevði ilt við at trúgva Mariu, bíðaði hon eftir, at hann skuldi taka eina avgerð, tí hon viðurkendi, at hann fór at verða høvdið í familjuni. Maria hevur ivaleyst lært av hesum, og tað kunnu kristnar kvinnur í dag eisini. Hesar hendingar hava helst lært Jósef og Mariu nógv um, hvussu týðandi tað er at tosa opið og ærliga saman. — Les Orðtøkini 15:22.
22. Við hvørjum fyritreytum gingu Jósef og Maria í hjúnalag, og hvat høvdu tey í væntu?
22 Hetta unga parið gekk í hjúnalag við teimum bestu fyritreytunum. Bæði tvey elskaðu Jehova Gud meir enn nakað annað og vildu fegin toknast honum og vera góð foreldur. Men tey høvdu sjálvsagt fleiri signingar í væntu — og eisini fleiri avbjóðingar. Tey skuldu uppala Jesus, sum fór at verða tað størsta menniskjað, ið nakrantíð hevur livað.
^ par. 15 Millum annað vísti Maria eyðsýniliga til orðini hjá tí trúføstu kvinnuni Hannu, sum Jehova eisini hevði signað við at geva henni ein son. — Sí rammuna „Tvær merkisverdar bønir“ í kapittul 6.


text:
Vit hava øll verið har, ella fara einaferð at koma har til, at tú fært bløðrubruna. Tað fer at vera ótespiligt, og man fer ongantíð at pissa uppá sama máta, sum áðrenn. Tað stingur og svíður, tá tú pissar, og tú hevur bara hug at seta teg at gráta, tí einki gevur nakra meining, tá tú hevur bløðrubruna. Vit hava nøkur góð ráð til tín, ið stríðist við bløðrubruna.
1. Drekk NÓGV
Altso, tá eg sigi nógv, so meini eg NÓGV, set vekjara á telefonina, ið minnir teg á at drekka eitt heilt glas av vatni minst 5 ferðir um dagin.
2. Lat teg væl í!
Tað er líkamikið, hvussu gott tú ætlar tær at síggja út, tín bløðra velur klæðini hjá tær, og soleiðis er tað bara. Ikki far í strammar buksur, tað er bara strævið at toga niður, tá tú skal skunda tær á ves.
3. Ullintar undirbuksur
Nei tvætl, gott nokk ikki ullintar undirbuksur, men ver í heitum undirbuksum, og ikki g-strongi. Summi vilja vera við, at bummull undirbuksur eru tær bestu fyri bløðrubruna.
4. Tranuber er tín besti vinur
Tað einasta, ið ikki skuffar teg, eru góðu gomlu tranuberini. Tað kann drekkast sum saft, etast sum ber ella keypast sum tablettir á apotekinum.
5. Ikki sit á vesinum allatíð
Seriøst. Ikki sit á vesinum allatíð, tað ger tað bara verri!
6. “Stay hot”
Hitaposa um lendarnar og ullintar hálvhosur á føturnar, meðan tú situr undir einum teppi og drekkur heitt te.
7. Sig frá
Tað er als ikki flóvusligt at siga við stjóran, at tú hevur fingið bløðrubruna, og tískil ikki fær komið til arbeiðis. Tað er meira flóvusligt at næstan pissa í buks, meðan tú ert til arbeiðis.


text:
Orð: Petur Jacob Sigvardsen
Viðmerking: Yrktur 17. september 2007.
So mangan myrkt er mansins hjarta,
tí sorg og stúran loka leið,
og syndin kenst sum myrkrið svarta,
so dagsins ljós tú tekkir ei.
Men er enn alt hin myrka nátt,
tó, mødda sál, fell ei í fátt!
Tí tað er ein, ið borið hevur
alt tað, ið tyngir vára veg,
hann lív og lætta øllum gevur,
ið syndanívd her kenna seg.
Hann koyrir ongan burt frá sær;
men hvíld og frið hvør møddur fær.
Hann grøðir allar sóttir várar
og byrðar lættir herðum av;
hann fyrigevur syndir svárar,
ja, søkkir tær í djúpa hav.
Tí skuldabræv várt kvittað varð,
tá Kristus heimsins syndir bar.
Tí kann ei nakað børn hans saka,
sum leggja lívið í hans hond.
Hvønn dag hann yvir teim vil vaka,
teim halda fast hans kærleiks bond.
Nei, einki her oss skilja skal
frá honum, sum alt gjørdi væl!
Tí, stúrin sál, lat hann teg leiða
og fylg tú fótasporum hans.
Ei betri vin tú her kanst eiga;
hann fylgir tær til himnalands.
Takk, kæri Krist, vit prísa tær,
tí deyði tín oss lívið bar!